“Nye Xɔname Atso Yehowa Gbɔ”\nBIBLIA me nyagblɔɖi siwo ku ɖe míaƒe ŋkekea ŋu la gblɔe be amewo atso dukɔwo katã me aƒo zi ɖe Yehowa ƒe tadedeagu si woado ɖe dzi la ŋu. Le kpɔɖeŋu me, Yehowa Mawu gblɔ to nyagblɔɖila Xagai dzi be: “Maʋuʋu dukɔwo katã, eye woahe dukɔwo katã ƒe nu vevitɔ vɛ, eye matsɔ ŋutikɔkɔe ayɔ xɔ sia taŋ.” (Xagai 2:7) Yesaya kple Mixa siaa gblɔe ɖi be le míaƒe ɣeyiɣia me—si nye “le ŋkeke mlɔeawo me”—la, dukɔwo kple amewo ava asubɔ Yehowa le mɔ si dzea eŋu nu.—Yesaya 2:2-4; Mixa 4:1-4.\nÐe nyagblɔɖi siawo le eme vam ŋutɔŋutɔ egbea? Mina nudzɔdzɔawo ŋutɔ nagblɔe na mí. Le ƒe ewo siwo va yi ɖeɖe me la, ame yeye siwo wu 3,110,000 ye tsɔ wo ɖokui ɖe adzɔgbe na Yehowa le dukɔ siwo wu 230 me. Le nyateƒe me la, ƒe ewo siwo va yi mee Yehowa Ðasefo siwo le subɔsubɔm le xexeame katã fifia la dometɔ 6 le wo ame 10 ɖesiaɖe dome, xɔ nyɔnyrɔ. Le ƒe 2004 me la, subɔla adzɔgbeɖela yeye aɖe va kpena ɖe Kristo-hamea ŋu miniti eve ɖesiaɖe le mama dedie nu! *\nAbe alesi wònɔ le ƒe alafa gbãtɔ me ene la, ‘ame gbogbo aɖewo va zu xɔsetɔwo hetrɔ ɖe Aƒetɔ la ŋu’ egbea. Togbɔ be menye Mawu ƒe amewo ƒe agbɔsɔsɔ ye nye kpeɖodzi be ele wo yram o hã la, eɖenɛ fiana be “[Yehowa] ƒe asi li” kpli wo. (Dɔwɔwɔwo 11:21) Nukae na ame miliɔn geɖe va le Yehowa subɔm? Eye dɔ kae ŋgɔyiyi sia wɔna ɖe wò ŋutɔ dziwò?\nDzianukwaretɔwo Le Vavam\nYesu gblɔe tẽ be: “Ame aɖeke mate ŋu ava gbɔnye o, ne menye Fofo, si dɔm ɖa lae hee vɛ o.” (Yohanes 6:44) Eyata, Yehowae le amesiwo ‘ƒe nɔnɔme sɔ na agbe mavɔ kpɔkpɔ’ la hem vɛ. (Dɔwɔwɔwo 13:48) Mawu ƒe gbɔgbɔa ate ŋu akpe ɖe amewo ŋu woatsɔ ɖe le mawusubɔsubɔnyawo me. (Mateo 5:3) Dzitsinya ƒe fuɖename, mɔkpɔkpɔ didi, alo xaxa sesẽ aɖe ate ŋu ana ame aɖewo nadi Mawu, si awɔe be woava srɔ̃ nu tso tameɖoɖo si le esi na ameƒomea ŋu.—Marko 7:26-30; Luka 19:2-10.\nNusita ame aɖewo va le Yehowa subɔm ɖoe nye be Biblia fiafiadɔ ƒe ɖoɖo si le Kristo-hamea me la kpe ɖe wo ŋu wova kpɔ ŋuɖoɖo na biabia siwo nɔ fu ɖem na wo.\nNyabiase aɖe nɔ fu ɖem na Davide, si nye atikevɔ̃ɖi dzrala le Italy. Ebiana be: “Ne Mawu aɖe li ɖe, ke nukatae amewo yi edzi le fu kpem le madzɔmadzɔnyenye ta?” Mawusubɔsubɔnyawo medzɔa dzi nɛ ale o, eyata ebiana nya sia zi geɖe tsɔ tɔa gbe amewo, elabena esusuna be ame aɖeke mate ŋu aɖo eŋu o. Egblɔ be: “Nyemebui be makpɔ ŋuɖoɖo si me susu le si me akɔ nam le nya sia ŋu o. Gake Ðasefo si ɖo dze kplim la gbɔ dzi ɖi nam blewu hexlẽ Biblia ƒe teƒe aɖewo tsɔ ɖo kpe nya siwo wògblɔ dzi. Dzeɖoɖo ma wɔ dɔ ɖe dzinye ŋutɔ.” Egbea, Davide va trɔ asi le eƒe agbenɔnɔ ŋu, eye wòle Yehowa subɔm.\nNusi he ame bubuwo ya va Yehowa ƒe habɔbɔa ƒe akpa si le anyigba dzi mee nye gɔmesese si le agbe ŋu kple susu si ta míele afisia ɖo. Esi nyɔnu tagbɔdɔdala aɖe si le Zagreb, Croatia, ŋutɔ nɔ alesi wòawɔ eƒe susu nadze akɔ anyi ƒe atike dim la, eyi ehati tagbɔdɔdala xɔŋkɔ aɖe gbɔ. Ewɔ nuku nɛ be ɖɔktaa tsɔ Yehowa Ðasefowo ƒe alɔdzedɔwɔƒe si le Zagreb, kpakple Ðasefo aɖe si eya ŋutɔ nya la, ƒe telefon xexlẽdzesi nɛ. Egblɔ nɛ be: “Mexɔe se be amesiawo ate ŋu akpe ɖe ŋuwò. Ne megblɔ na wò be nàyi sɔleme la, ke kpetata siwo me agbe mele o koe nàkpɔ le afima—màse nuƒo aɖeke o, eye nusianu do viviti. Nyemexɔe se be sɔlemea ate ŋu akpe ɖe ŋuwò o. Meɖo dɔnɔ bubuwo ɖe Yehowa Ðasefowo gbɔ, eye mexɔe se be woawo koe ate ŋu akpe ɖe wò hã ŋuwò nyuie wu.” Ðasefowo lɔ̃ faa va srã nyɔnua kpɔ, eye eteƒe medidi o wodze Biblia sɔsrɔ̃ gɔme kplii. Mede kwasiɖa aɖeke o, tagbɔdɔdala sia tsɔ dzidzɔ gblɔ be sidzedze si su ye si le Mawu ƒe tameɖoɖo ŋu la na yeva nya susu si ta yele agbe ɖo.—Nyagblɔla 12:13.\nEsi ame geɖe ɖo xaxa me la, wova kpɔe be Biblia koe ate ŋu afa akɔ na yewo ŋutɔŋutɔ. Le Greece la, ŋutsuvi ƒe adre vi aɖe ge tso woƒe sukuxɔ tame heku. Ɣleti aɖewo megbe la, Ðasefo eve do go nɔa, eye woƒo nu tso tsitretsitsi mɔkpɔkpɔa ŋu tsɔ nɔ akɔ fam nɛ. (Yohanes 5:28, 29) Tete nyɔnua wó avi. Nɔvinyɔnuawo biae be: “Ne èdi be yeanya nu geɖe wu tso Biblia ŋua, ekema ɣekaɣie míate ŋu ava asrã wò akpɔ?” Eɖo eŋu be: “Fifi laa.” Nyɔnua kplɔ wo yi eƒeme, eye wodze Biblia sɔsrɔ̃ gɔme. Nyɔnua ƒe ƒomea katã le Yehowa subɔm fifia.\nÈle Gome Kpɔm le Emea?\nNusiwo le dzɔdzɔm le xexeame ŋutɔŋutɔ ƒe kpɔɖeŋu aɖewo koe nuteƒekpɔkpɔ siawo nye. Yehowa le tadeagula vavãwo ƒe ameha gã aɖe nu ƒom ƒu tso xexeame godoo hele hehe nam wo. Mɔkpɔkpɔ dodzidzɔname aɖe le xexeame katã ƒe nɔviwo ƒe habɔbɔ sia si: eyae nye be woatsi agbe le nuɖoanyi vɔ̃ɖi sia ƒe nuwuwu si gogo ŋutɔ la me, ahanɔ agbe le xexe yeye dzɔdzɔe aɖe me.—Petro II, 3:13.\nYehowa ƒe yayra wɔe be amewo nu ƒoƒoƒu dɔ sia si tɔgbe womewɔ kpɔ o la le ŋgɔ yim tẽ ɖo ta eƒe nuwuwu. (Yesaya 55:10, 11; Mateo 24:3, 14) Èle gome kpɔm veviedodotɔe le Fiaɖuƒegbeƒãɖeɖedɔ sia mea? Ne èle gome kpɔm le eme la, ekema àte ŋu aka ɖe edzi be Mawu anɔ megbe na wò eye wò hã àte ŋu agblɔ hakpala la ƒe nya siawo, be: “Nye xɔname atso Yehowa gbɔ.”—Psalmo 121:2.\n^ mm. 4 Kpɔ 2005 Calendar of Jehovah’s Witnesses [Calendrier des Témoins de Jéhovah 2005] September/October.\n“Ame aɖeke mate ŋu ava gbɔnye o, ne menye Fofo, si dɔm ɖa lae hee vɛ o.”—YOHANES 6:44\nAMEKAE NA DZIDZIÐEDZI SIA LE VAVAM?\n“Ne Yehowa metu xɔ o la, dzodzroe etulawo le agbagba dzem le eŋu.”—Psalmo 127:1.\n“Mawue nana wotsina nyuie. Eyata amesi do nu la, menye naneke o, eye amesi de tsii hã, menye naneke o, ke Mawu, si na tsitsi lae boŋ.”—Korintotɔwo I, 3:6, 7.\nƉoe Ɖe Amewo Ɖoe Ɖe Amewo Ame Akpe Geɖe Va Le Yehowa Subɔm\nw05 9/15 axa 8-9


21-0822 Ŋugbetɔ Aðe Tiatia | Sierra Vista Fellowship\nGbedasi: 65-0429e Ŋugbetɔ Aðe Tiatia\nMawu Ƒe Ŋugbetɔ Tiatia Lɔlɔ̃a,\nFofo tia Eƒe Ŋugbetɔ doŋgɔ na xexeame ƒe gɔmeɖoɖo anyi ke. Edi Ŋugbetɔ aɖe si aɖe Yeŋutɔ ƒe ade tututu ɖe go. Edi Ŋugbetɔ aɖe si ahe Eƒe susu va esime Wòale Nya me ɖe asi.\nŊugbetɔ aɖe si adzra eɖokui ɖo na Eyama alegbegbe kple Eƒe ŋugbedodo Nya la, sẽ ɖe esime Susu si tututu nɔ Eyama me la, anɔ wo me. Woanye Yeŋutɔ ƒe ŋutilã ake, ƒuwo ake, Gbɔgbɔ ake, nusianu ma ake, woatui ɖo tututu alegbegbe be woame eveawo katã woazu Ɖeka.\nEdi be yeame Yeŋutɔ ƒe de ɖe wo me, elabena ɖeko wôlebe Wòanɔ abe Eyama ene. Elala tso esime Wòde Eƒe Adam kple Xawa gbãtɔ anyigba dzi be yeaɖɔ Yeƒe Ŋugbetɔ debliboa ɖo. Enɔ agbasam le Eyama dzi, hele Egbugbɔm va Eƒe ɖeɖeɖego deblibo gbɔ; elabena woanye Eƒe Ŋugbetɔ Nya si woɖe Gblɔ la.\nEsime Wòkpɔ Eyama la, Ekpɔ dzidzɔ alegbegbe, azɔko Ŋugbetɔ aɖe si mele ŋku ŋɛ ge aƒu Nya Ɖeka dzi o su Eyama si. Ŋugbetɔ aɖe si make ɖi vie le Ŋu kura o, gake Atsɔe ko abe alesi Wòle ene. Woagblɔ na xexeame be Mehĩa gɔmeɖeɖe aɖeke o, elabena Mawu Ƒe Gbe Dzadzɛ ye Wònye.\nEsime Wòkpɔ Eƒe Srɔ̃nyɔnu deblibo lɔlɔ̃tɔ suea la, Ekpɔ ŋudzedze le Eyama ŋu alegbegbe, ɖeko wôle be Wôatsɔ Eyama afia. Eyata Wòyɔ Eƒe dɔla 7lia sesẽa, alebe wòate ŋu akpɔ Eyama do ŋgɔ. Edi be eyama Nakpɔe, Hetsɔe fia eyama, alebe wòate ŋu agblɔ alesi Wòdze tugbe ɖo. Alebe Wòate ŋu ado dziƒo na Eyama aɖana Wòanya be Yenya amesi Wònye ko.\nEyata Wòkɔ Eƒe dɔla gã hedae ɖe teƒe kɔkɔ aɖe alebe wòate ŋu akpɔ Eyama do ŋgɔ. Esime wòkpɔe la, Mawu ƒe Gbɔgbɔ ƒo nu na eyama hegblɔ be, “Ŋugbetɔ lae nye Ekem.” Eɖe ŋku, eye wòkpɔ MI le afima. Eƒe dzi dzɔdzi.\nMIA dometɔ ɖesiaɖe do miaƒe de du me wu tso afisi mietso va: Switzerland, Germania, xexeame ƒo xlã, du ɖesiaɖe me. Ɖa didi legbe ŋutɔ si wobla nyuie ɖe megbe, awu ƒe abɔwo, kple kpoyokpoyoawo didi yi gɔme nyuie. Ke MIA katã mienɔ azɔlizɔha ƒe gbeɖiɖi ŋu, “Kristo ƒe asrafowo, miɖo ta Ŋgɔgbe abe aʋa me ene. ” Esime wòkpɔe la, Míedze azɔli dzi ɖo ta dziŋgɔliwo me; Nya lae Míenye.\nAkpe na Wò Fofo. Alegbegbe esia dedzi ƒo na míaƒe dziwo egbea. Míelɔ̃ Wò kple Wò Nya kple nusiwo katã le mía me. Míexɔ Nya ɖesiaɖe dzi se. Gbedeasi sia sɔ kple mí ta abe asiwui kple asi ene.\nMíedi be míanye Wò Ŋugbetɔ Nya Deblibo. Míenya mɔnu bubu aɖeke si míate ŋu ato awɔe le o negbe míanɔ anyi kple wò Nya la, Mana si wodzra ɖo ɖi sia si nègblẽ ɖi na Wò Ŋugbetɔ la alebe Wòadzra Eɖokui ɖo.\nMíele ekpɔm be ɣeyiɣi la tu aƒe. Xexeame le ʋuʋum le mîate kple Anyigbaʋuʋuwo. Wò dɔla ŋkutsalawo li ƒo xlã vɔ. Xexeame trɔ ta agu. Aʋawo, ʋliʋli, amewuwu, dɔlekuiwo kple dɔlelewo le afisiafi. Futɔ la le adãdzi madzudzɔmadzudzɔe, hele agbagba dzem be yeawɔ fu Wò Ŋugbetɔ la, gake Srɔ̃wònyɔnu Lɔlɔ̃a si Nètia la LIKE hele Wô Nya me lém ɖe asi.\nKpeɖe mía ŋu Fofo be míega do le fli me o. Na míaƒe ŋku nanɔ dzi Wò be míaɖa lé Wòa Asi Matrɔmatrɔ la. Do míaƒe XƆSE ɖe dzi, tsɔ nusi hĩa mí la na mí. Va nɔ anyi kple Wò Ŋugbetɔ Kɔsiɖagbe sia, le ga 2 woale me Jeffersonville ƒe game, esime mîaƒo ƒu ɖe Wò Gbe na egbe ŋu aɖase Wò naƒo nu: Ŋugbetɔ Aɖe Ƒe Tiatia 65-0429E.\nEsiae nye míaƒe gbedodoɖa Fofo:\nOo Dziƒo Mawu, kpɔ nublanui na nuvɔ̃ xexeame kple nuvɔ̃ mewo, Aƒetɔ, siwo míenye le fiẽ sia dzro. Mawu, medze agbagba be manɔ tsitre ɖe gbagbaƒe le Mawume nublanuikpɔkpɔ biam, bena Nàƒo nu na ameha sia fiẽ sia eye Nàhe Wò Ŋugbetɔ ƒe susu vɛ, Aƒetɔ, bena woazɔ menye ɖe dzesi alo kredo aɖe nu o, ke boŋ ɖe Aƒetɔ Yesu ƒe Nyanyuiea ƒe gbeɖeɖe nu. Na wòava me dzro, Oo Mawu. Na woanyae, le zã sia me, bena Wòe nye Mawu, eye Wò Nya lae nye Nyateƒe. Esime, míetsɔ vevienyenye, le amesiawo ŋku me, le amewo ƒe susu hem va Wò Nya la gbɔe.\nMose Gbãtɔ 24:12-14\nPrevious Post21-0815 Nuku La Manyi Dome Kple Tsro La ONext Post21-0829 Akpe Ŋu\n21-1128e Le Ahɔnɛ Ɣi Ƒe Aʋalawo Dzi\n21-1128m Subɔsubɔ Teƒe Ɖeka Si Mawu Na\n21-1127e Mese Ke Fifia Mele Ekpɔm\n21-1127M Agbagba Dzedze Be Woawɔ Dɔ Aɖe Na Mawu Si Menye Mawu Ƒe Lɔlɔ̃nu O\n21-1126 Dɔwɔwɔwo Nye Xɔse Si Woɖe Ɖe Go


ESIAE nye agbalẽ, si ƒe ŋutinyawo nye nyateƒe. Woɖe wo tso agbalẽ, si ƒo ɖesiaɖe ta le xexeame, si nye Biblia la me. Ŋutinyaawo gblɔ xexeame ƒe ŋutinya tso esime Mawu dze nuwo wɔwɔ gɔme va de asi na míaƒe egbeŋkekeawo. Wogblɔ nusi Mawu do ŋugbe be yeava wɔ le ɣeyiɣi si gbɔna me la kura gɔ̃ hã.\nAgbalẽ sia ana nànya nusi tututu Biblia la gblɔ. Eƒo nu le amesiwo ƒe ŋkɔ woyɔ le Biblia me kple nusiwo wowɔ la ŋuti. Eɖe agbe mavɔ nɔnɔ le paradisonyigba dzi, si Mawu ana amewo la ƒe mɔkpɔkpɔ nyui la hã fia.\nŊutinya 116 ye le eme. Woƒo esiawo katã nu ƒu ɖe hatsotso enyi me. Hatsotso ɖesiaɖe ƒo nu kpuie le nusi le akpa ma me la ŋuti. Woɖo ŋutinyaawo ɖe ɖoɖo siwo nu nuawo dzɔ ɖo la nu. Esia akpe ɖe ŋuwò be nànya ɣeyiɣi si me nuawo dzɔ le ŋutinya me, le kadodo me kple nudzɔdzɔ bubuawo.\nWogblɔ ŋutinyaawo ɖe gbegbɔgblɔ bɔbɔe me. Mi ɖevi sue geɖewo miate ŋu axlẽ wo na mia ɖokui. Mi dzilawo miava dze sii be mia vi sueawo akpɔ dzidzɔ be woaxlẽ ŋutinya siawo na yewo edziedzi. Miakpɔe be nusiwo adzɔ dzi na ɖeviwo kple tsitsiawo siaa la le agbalẽ sia me.\nWofia Biblia ƒe akpa siwo woɖe wo tsoe la ɖe ŋutinya ɖesiaɖe ƒe nuwuwu. Míede dzi ƒo na wò be nàxlẽ Biblia ƒe akpa siawo, siwo dzi ŋutinyawo nɔ te ɖo la.


Na Mawu Ƒe Nya La Nafia Mɔ Wò Afɔɖeɖewo\nGbetakpɔxɔ—Tata Si Míesrɔ̃na | May 2007\nGBE BUBU Albanian Amerika Tokunɔgbe Arabic Armenian (West) Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Colombia Tokunɔgbe Czech Danish Dutch Estonian Eŋlisi Eʋegbe Finnish Franse Ga German Greek Greenlandic Haitian Creole Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Tagalog Tatar Thai Tsonga Turkish Ukrainian Urdu Vietnamese\n“Wò nya enye akaɖi na nye afɔ kple kekeli na nye toƒe.”—PSALMO 119:105.\n1, 2. Nu ka tae ame akpa gãtɔ mete ŋu ke ɖe ŋutifafa kple dzidzɔ vavãtɔ ŋu o?\nÐE NÀTE ŋu aɖo ŋku ɣeyiɣi aɖe si me wòva hiã le be nàbia mɔ ta se la dzia? Ðewohĩ kɔna ɖeka eve aɖewo koe nàgaxa hafi aɖo afi si yim nènɔ, gake mèka ɖe edzi tututu nenye ɖusime alo miamee nàto o. Alo ɖewohĩ nèbu keŋkeŋ, si na wòva hiã be nàtrɔ alé mɔ bubu atsɔ. Le go evea siaa me la, ɖe nunya manɔ eme be nàwɔ ɖe mɔfiame si ame si nya nutoa me nyuie ana wò la dzi oa? Ame ma ate ŋu akpe ɖe ŋuwò nàɖo afi si yim nèle.\n2 Ƒe akpe geɖewoe nye esia la, amegbetɔwo le agbagba dzem be yewoafia mɔ yewo ɖokui le agbe me Mawu ƒe kpekpeɖeŋu manɔmee. Gake ɖeko Mawu ƒe mɔfiamewo gbegbe na be amegbetɔ madeblibo siawo bu mɔ. Nya la koe nye be womate ŋu akpɔ mɔ si dzi woato ake ɖe ŋutifafa kple dzidzɔ vavãtɔ ŋu o. Nu ka tae? Ƒe 2,500 kple edzivɔwoe nye esia la, nyagblɔɖila Yeremya gblɔ be: “Ŋutsu ƒe zɔzɔme la menye eya ŋutɔ si me wòle, ne eƒe azɔlime nato mɔ ɖeka o.” (Yeremya 10:23) Ame sia ame si gbea mɔfiame nyuie xɔxɔ hedzea agbagba be yealé ye ŋutɔ yeƒe mɔ atsɔ la hea nɔnɔme sesẽwo vaa eɖokui dzi godoo. Le nyateƒe me la, ehiã godoo be woafia mɔ ameƒomea!\n3. Nu ka tae Yehowa Mawue nye ame si dze le goawo katã me afia mɔ ameƒomea, eye ŋugbe kae eya ŋutɔ do?\n3 Yehowa Mawue nye ame si dze le goawo katã me afia mɔ mí. Nu ka tae? Elabena enya amegbetɔwo ƒe wɔwɔme wu ame bubu ɖe sia ɖe. Enya nu si tututu na amegbetɔwo tra hebu mɔ la hã nyuie. Eye wònya nu si wòle be woawɔ hafi agate ŋu ake ɖe mɔ nyuitɔa ŋu la hã. Gawu la, esi wònye Yehowae nye Wɔla la ta la, enyaa nu si anyo na mí la ɣesiaɣi. (Yesaya 48:17) Eya ta míate ŋu aka ɖe eƒe ŋugbedodo si le Psalmo 32:8 la dzi bliboe be: “Mafia nu wò, eye mafia mɔ, si nato la wò; maɖo aɖaŋu na wò, eye nye ŋku anɔ ŋuwò.” Ðikeke aɖeke mele eme o be Yehowae naa mɔfiame nyuitɔ kekeake. Gake aleke wòfiaa mɔ míi?\n4, 5. Alekee Mawu ƒe nyawo ate ŋu afia mɔ mí?\n4 Hakpala aɖe gblɔ na Yehowa le gbedodoɖa me be: “Wò nya enye akaɖi na nye afɔ kple kekeli na nye toƒe.” (Psalmo 119:105) Mawu ƒe nyawo kple ŋkuɖodzinyawo le Biblia me, eye woate ŋu akpe ɖe mía ŋu míaɖu mɔxeɖenu ɖe sia ɖe si míado goe la dzi. Nyateƒee, ne míexlẽa Biblia heɖea mɔ wòfia mɔ mí la, ekema nya si le Yesaya 30:21 la le eme vam na mí ŋutɔŋutɔ be: “Miaƒe to ase nya sia le mia megbe bena: Mɔ la enye si, mito edzi!”\n5 Gake de dzesii be nu eve siwo do ƒome kple wo nɔewo dzie Psalmo 119:105 tɔ asii be Mawu ƒe Nya la wɔna. Gbã, ele abe akaɖi ene na míaƒe afɔ. Ele be míana Biblia nafia mɔ míaƒe afɔɖeɖewo le kuxi siwo míedoa goe gbe sia gbe la gbɔkpɔkpɔ me ale be míate ŋu awɔ nyametsotso nyuiwo ahaƒo asa na xexe sia ƒe mɔ̃tetrewo. Evelia, Mawu ƒe ŋkuɖodzinyawo nye kekeli na míaƒe toƒe, si fia be wokpena ɖe mía ŋu míewɔa tiatia siwo wɔ ɖeka kple mɔkpɔkpɔ si le mía si be míava nɔ agbe tegbee le Paradiso si ŋugbe Mawu do la me. Esi wònye be kekeli sia na be mɔ si le mía ŋgɔ la dzi kɔ nyuie ta la, míate ŋu anya ne míaƒe tiatia aɖe me tsonu anye nyui alo vɔ̃. (Romatɔwo 14:21; Timoteo I, 6:9; Nyaɖeɖefia 22:12) Mina míadzro mɔ vovovo siwo nu Mawu ƒe nya siwo woŋlɔ ɖe Biblia me la ate ŋu anye akaɖi na míaƒe afɔ kple kekeli na míaƒe toƒe la me akpɔ.\n“Akaɖi Na Nye Afɔ”\n6. Nɔnɔme kawo mee Mawu ƒe nyawo ate ŋu anye akaɖi na míaƒe afɔ le?\n6 Míewɔa nyametsotsowo gbe sia gbe. Ðewohĩ nyametsotsoawo dometɔ aɖewo madze nu sesẽe ale o, gake nɔnɔme sesẽ aɖewo ate ŋu adze ŋgɔ mí si ado míaƒe agbe nyui nɔnɔ, anukwareɖiɖi, alo akpaɖekedzimademade akpɔ. Be míakpe akɔ kple dodokpɔ mawo dzidzedzetɔe la, ele be ‘míana hehe míaƒe nugɔmesese ƒe ŋutetewo bene míate ŋu ade vovototo nyui kple vɔ̃ dome.’ (Hebritɔwo 5:14) Ne míexɔa Mawu ƒe Nya la ŋuti sidzedze vavãtɔ eye míedzea agbagba sea eƒe gɔmeɖosewo gɔme la, míetoa esia dzi naa hehe míaƒe dzitsinya si awɔe be míate ŋu awɔ nyametsotso siwo adze Yehowa ŋu.—Lododowo 3:21.\n7. Gblɔ ale si wòate ŋu adzɔ be Kristotɔ aɖe nadze ŋgɔ tetekpɔ si nye hadede kple dɔwɔhati siwo menye haxɔsetɔwo o.\n7 Kpɔɖeŋu aɖee nye esi. Ame tsitsi si le didim vevie be yeado dzidzɔ na Yehowa ƒe dzie nènyea? (Lododowo 27:11) Ekema èdze na kafukafu. Gake tsɔe be wò dɔwɔhati aɖewo ƒle tiket na wò be nàwɔ ɖeka kpli yewo yewoaɖakpɔ kamedefefewɔna aɖe. Hadede kpli wò le dɔwɔƒe doa dzidzɔ na wo, eye fifia wodi be nàwɔ ɖeka kpli yewo yewoaɖaɖe modzaka. Ðewohĩ àse le ɖokuiwò me be menye ame baɖa aɖekee ame siawo nye o. Ðewohĩ wonɔa agbe nyui hã le go aɖewo me. Nu kae nàwɔ? Ðe afɔku aɖe anɔ yiyi kpli wo mea? Aleke Mawu ƒe Nya ate ŋu akpe ɖe ŋuwò nàwɔ nyametsotso nyui le go sia me?\n8. Ŋɔŋlɔawo me gɔmeɖose kawoe kpena ɖe mía ŋu le hadede ƒe nyawo gome?\n8 Bu Ŋɔŋlɔawo me gɔmeɖose aɖewo ŋu kpɔ. Ðewohĩ gbãtɔ si ava susume na wòe nye Korintotɔwo I, 15:33, si gblɔ be: “Habɔbɔ vɔ̃wo gblẽa nuwɔna nyuiwo.” Ðe wɔwɔ ɖe gɔmeɖose sia dzi bia be nàƒo asa na ame siwo menye haxɔsetɔwo o la keŋkeŋua? Biabia sia ƒe ŋuɖoɖo si sɔ ɖe Ŋɔŋlɔawo nue nye ao. Le nyateƒe me la, apostolo Paulo ŋutɔ hã tsɔ ɖe le eme na ‘ame ƒomeviwo katã,’ siwo dome dzimaxɔsetɔwo hã le la lɔlɔ̃tɔe. (Korintotɔwo I, 9:22) Gɔmeɖose siwo dzi Kristotɔwo zɔna ɖo bia be míatsɔ ɖe le eme na amewo—ame siwo menye Ðasefowo o hã le eme. (Romatɔwo 10:13-15) Le nyateƒe me la, alekee míate ŋu awɔ ɖe aɖaŋuɖoɖo si nye be ‘míawɔ nyui na amewo katã’ la dzi, ne míeɖe mía ɖokui ɖe aga tso ame siwo ahiã míaƒe kpekpeɖeŋu la gbɔ?—Galatiatɔwo 6:10.\n9. Biblia me ɖaŋuɖoɖo kae kpena ɖe mía ŋu míedana sɔna le míaƒe hadede kple dɔwɔhatiwo me?\n9 Gake vovototo gã aɖe le nuwɔwɔ ɖe dɔwɔhati aɖe ŋu xɔlɔ̃wɔwɔtɔe kpakple eƒe zɔhɛ kplikplikpli nyenye dome. Go sia mee wòahiã be míawɔ Ŋɔŋlɔawo me gɔmeɖose bubu aɖe ŋu dɔ le. Apostolo Paulo xlɔ̃ nu Kristotɔwo be: ‘Masɔ be mianɔ kɔkuti ɖeka te kple dzimaxɔsetɔwo o.’ (Korintotɔwo II, 6:14) Nyagbɔgblɔ si nye ‘masɔ be mianɔ kɔkuti ɖeka te o’ gɔme ɖe? Biblia gɔmeɖeɖe aɖewo ɖe nya ma me be “migawɔ ɖeka o,” “migate kpɔ be yewoawɔ nu ɖekae abe ɖe miesɔ ene o,” alo “midzudzɔ hadede madzemadzewo.” Afi kae hadede kple dɔwɔhati aɖe aɖo hafi woagblɔ be mesɔ o? Ɣekaɣie wòazu hadede si gbɔ eme ahanye kɔkuti ɖeka te nɔnɔ madzemadzee? Mawu ƒe Nya, Biblia, ate ŋu afia mɔ wò le go sia me.\n10. (a) Aleke Yesu tia ame siwo wòde ha kpli lae? (b) Biabia kawoe akpe ɖe ame ŋu wòawɔ tiatia nyuiwo le hadede gome?\n10 Bu Yesu, ame si lɔ̃ amegbetɔviwo vevie tso keke wo wɔɣi ke la, ƒe kpɔɖeŋua ŋu kpɔ. (Lododowo 8:31) Esime wònɔ anyigba dzi la, ena ƒomedodo kplikplikpli nɔ woa kple eyomedzelawo dome. (Yohanes 13:1) Ŋutsu aɖe si ƒe nuŋububu mesɔ le mawusubɔsubɔ gome o la gɔ̃ hã ƒe ‘nu nyo’ eŋu. (Marko 10:17-22) Gake Yesu ɖo seɖoƒe ɖi le ame siwo wòatia woanye exɔlɔ̃ kplikplikpliwo la gome. Ƒomedodo kplikplikpli menɔ woa kple ame siwo metsia dzi ɖe Fofoa ƒe lɔlɔ̃nuwɔwɔ ŋu o la dome o. Yesu gblɔ ɣeaɖeɣi be: “Miawoe nye xɔ̃nyewo, ne miewɔa nusiwo ƒe se mede na mi.” (Yohanes 15:14) Nyateƒee, ɖewohĩ mia kple wò dɔwɔhatiwo dometɔ aɖe koŋ dome le nyuie. Gake bia ɖokuiwò be: ‘Ðe ame sia lɔ̃na faa be yeawɔ Yesu ƒe sededewo dzia? Ðe wòdina be yeasrɔ̃ nu tso Yehowa, ame si ŋu Yesu de se na mí le be míade ta agu na la ŋua? Ðe eya hã wɔna ɖe agbe nyui nɔnɔ ƒe dzidzenu siwo dzi mezɔna ɖo abe Kristotɔ ene la dzia?’ (Mateo 4:10) Ne ètea tɔ ɖe wɔwɔ ɖe Biblia ƒe dzidzenuwo dzi le mia kple wò dɔwɔhatia dome dzeɖoɖowo me la, ekema biabia siawo ƒe ŋuɖoɖowo ava dze ƒãa.\n11. Gblɔ nɔnɔme vovovo siwo me wòle be Mawu ƒe nyawo nafia mɔ mí le.\n11 Nɔnɔme geɖewo li siwo me Mawu ƒe nyawo ate ŋu anɔ abe akaɖi ene na míaƒe afɔ le. Le kpɔɖeŋu me, woate ŋu atsɔ dɔ aɖe si wohiã kpata la ana Kristotɔ aɖe si si dɔwɔɖui mele o. Ke hã, dɔa wɔwɔ ana vovo aɖeke maganɔ eŋu o, si ana wòada Kristotɔwo ƒe kpekpe geɖe ƒu, eye mate ŋu akpɔ gome le dɔwɔna bubu siwo do ƒome kple tadedeagu vavãtɔa wɔwɔ me o. (Psalmo 37:25) Ðewohĩ modzakaɖenuwɔna siwo tsi tre ɖe Biblia me gɔmeɖosewo ŋu kpɔkpɔ ƒe tetekpɔ ate ŋu adze ŋgɔ Kristotɔ bubu aɖe hã. (Efesotɔwo 4:17-19) Ðewohĩ ame bubu hã doa dziku kabakaba le hati Kristotɔwo ƒe gbɔdzɔgbɔdzɔwo ta. (Kolosetɔwo 3:13) Le nɔnɔme siawo katã me la, ele be míana Mawu ƒe Nyaa nanye akaɖi na míaƒe afɔ. Le nyateƒe me la, ne míewɔna ɖe Biblia me gɔmeɖosewo dzi la, míate ŋu akpe akɔ kple kuxi ɖe sia ɖe le agbe me. Mawu ƒe Nya la ‘nyo na nufiafia, na mokaka, na ɖɔɖɔɖo, na amehehe, si le dzɔdzɔenyenye me.’—Timoteo II, 3:16.\n“Kekeli Na Nye Toƒe”\n12. Alekee Mawu ƒe nyawo ate ŋu anye kekeli na míaƒe toƒe?\n12 Psalmo 119:105 lia gblɔ hã be Mawu ƒe nyawo ate ŋu anye kekeli na míaƒe toƒe ahana mɔ si le ŋgɔ na mí la dzi nakɔ. Womegblẽ mí ɖe viviti me le ale si etsɔme ava nɔ la nyanya gome o, elabena Biblia gblɔ nu si tae xexea me ƒe nɔnɔmewo le sesẽm kple nu si ava do tso eme la na mí. Nyateƒee, míekpɔe be míele nuɖoanyi vɔ̃ɖi sia ƒe “ŋkeke mamlɛawo” me. (Timoteo II, 3:1-5) Ele be nu si ava dzɔ le etsɔme la nyanya nakpɔ ŋusẽ gã aɖe ɖe ale si míenɔa agbee fifia dzi. Apostolo Petro ŋlɔ bena: ‘Azɔ esi woalólo nu siawo katã la, ame ka ƒomeviwo wòle na mi be, mianye le anyinɔnɔ kɔkɔe kple mawusosroɖa me, eye mialala, eye miaƒe susu nanɔ Yehowa ƒe ŋkeke la ƒe vava ŋu vevie mahã?’—Petro II, 3:11, 12, NW.\n13. Alekee wòle be ale si nuwɔwɔ kpata hiã le míaƒe ɣeyiɣia mee la nakpɔ ŋusẽ ɖe míaƒe nuŋububu kple agbenɔnɔ dzi?\n13 Ele be míaƒe nuŋububu kple agbenɔnɔ naɖee afia be míeka ɖe edzi bliboe be “xexeame va yina kple eƒe nudzodzrowo.” (Yohanes I, 2:17) Biblia ƒe mɔfiafiawo dziwɔwɔ akpe ɖe mía ŋu míawɔ nyametsotso nyuiwo ku ɖe míaƒe etsɔmetaɖodzinuwo ŋu. Le kpɔɖeŋu me, Yesu gblɔ be: “Midi mawufiaɖuƒe la kple eƒe dzɔdzɔenyenye gbãgbiagbã, eye woatsɔ nusiawo katã akpe ɖe eŋuti na mi.” (Mateo 6:33) Sɔhɛ geɖe siwo ɖe Yesu ƒe nyaawo dzixɔxɔse fia to ɣeyiɣiawo katã ƒe subɔsubɔdɔa wɔwɔ me la dze na kafukafu ŋutɔ! Ame bubuwo—siwo dome ƒome blibowo hã le—la lɔ̃ faa ʋu yi dukɔ siwo me Fiaɖuƒegbeƒãɖelawo hiã le vevie la me.\n14. Aleke Kristotɔwo ƒe ƒome aɖe keke woƒe subɔsubɔdɔa ɖe enui?\n14 Bu Kristotɔwo ƒe ƒome aɖe si me ame ene le, si ʋu tso United States (États-Unis) yi Dominican Republic be yewoaɖakpe asi ɖe hame aɖe si le du aɖe si me ame 50,000 le ŋu le subɔsubɔdɔa wɔwɔ me la ŋu kpɔ. Fiaɖuƒegbeƒãɖela siwo ade 130 ye le hamea me. Ke hã, le April 12, 2006 dzi la, ame 1,300 sɔŋ ye de Kristo ƒe ku ƒe Ŋkuɖodzia. Agblea dzi ‘ƒu henyo na ŋeŋe’ le nuto ma me ale gbegbe be, le ɣleti atɔ̃ pɛ ko megbe la, vifofoa, vidadaa, wo viŋutsua kple wo vinyɔnua nɔ aƒe me Biblia nusɔsrɔ̃ wɔm kple ame 30 sɔŋ. (Yohanes 4:35) Vifofoa gblɔ be: “Nɔviŋutsu kple nɔvinyɔnu 30 ye ʋu va hamea me be yewoakpe asi ɖe dɔa ŋu. Wo dometɔ siwo ade 20 wotso United States, eye mamlɛawo tso Bahamas, Canada, Italy, New Zealand, kple Spain. Wova kple didi vevie be yewoakpɔ gome le subɔsubɔdɔa me, eye woƒe vavaa kpɔ ŋusẽ gã aɖe ɖe nutoa me nɔviwo ƒe dzotsɔtsɔ ɖe dɔa ŋu dzi ale gbegbe.”\n15. Yayra kawoe nèkpɔ esi nètsɔ Fiaɖuƒea ƒe nuwo ɖo nɔƒe gbãtɔ le wò agbe me?\n15 Enye nyateƒe be ame geɖe mate ŋu aʋu aɖasubɔ le dukɔ bubu si me hiahiã geɖe wu le me o. Gake ame siwo ate ŋui—alo ame siwo ate ŋu atrɔ asi le woƒe nɔnɔmewo ŋu ahatsɔ wo ɖokui ana—la axɔ yayra gbagowo godoo le gomekpɔkpɔ le subɔsubɔdɔa ƒe akpa sia me. Afi ka kee nèɖale subɔsubɔm le o, mègana dzidzɔ si nàte ŋu akpɔ ne ètsɔ wò ŋusẽ katã subɔ Yehowae la nato ŋuwò o. Yehowa do ŋugbe be ‘yeadudu yayra aƒo ɖe dziwò wòagbɔ eme,’ ne ètsɔ Fiaɖuƒea ƒe nuwo ɖo nɔƒe gbãtɔ le wò agbe me.—Maleaxi 3:10.\nViɖekpɔkpɔ Tso Yehowa Ƒe Mɔfiafia Me\n16. Viɖe kawoe míakpɔ ne míenana Mawu ƒe nyawo fiaa mɔ mí?\n16 Abe ale si míekpɔe ene la, Yehowa ƒe nyawo fiaa mɔ mí le mɔ eve siwo do ƒome kple wo nɔewo nu. Wonyea akaɖi na míaƒe afɔ hekpena ɖe mía ŋu míeɖea zɔ yia ŋgɔ toa mɔ nyuitɔ dzi, eye wofiaa mɔ mí le nyametsotsowo wɔwɔ me. Gakpe ɖe eŋu la, wonyea kekeli na míaƒe toƒe elabena wokpena ɖe mía ŋu míekpɔa nu siwo le ŋgɔ na mí la dzea sii nyuie. Nu siawo kpɔkpɔ dze sii hã doa ŋusẽ mí be míawɔ ɖe Petro ƒe nuxlɔ̃ame sia dzi be: “Midzra miaƒe susuwo ɖo hena dɔ geɖewo wɔwɔ, minɔ mo xexi bliboe; mitsɔ miaƒe mɔkpɔkpɔ ɖo amenuveve si woahe vɛ na mi le Yesu Kristo ƒe ɖeɖe fia me la dzi.”—Petro I, 1:13, NW.\n17. Alekee Biblia sɔsrɔ̃ akpe ɖe mía ŋu míawɔ ɖe Mawu ƒe mɔfiamewo dzi?\n17 Ðikeke aɖeke mele eme o be Yehowa fiaa mɔ mí. Biabia lae nye be, Ðe nàlɔ̃ awɔ ɖe eƒe mɔfiafia dzia? Be nàse mɔfiame si Yehowa nana gɔme la, ɖoe kplikpaa nàxlẽ Biblia ƒe akpa aɖe gbe sia gbe. De ŋugble tso nu si nèxlẽ ŋu, dze agbagba nàdi nu si nye Yehowa ƒe lɔlɔ̃nu le nya ɖe sia ɖe ŋu, eye nàbu mɔ vovovo siwo nu nàte ŋu awɔ nu si nèxlẽ la ŋu dɔ le wò agbenɔnɔ me ŋu. (Timoteo I, 4:15) Emegbe zã wò “tamebubu ŋutete” le wò ŋutɔ wò nyametsotsowo wɔwɔ me.—Romatɔwo 12:1.\n18. Ne míeɖea mɔ Mawu ƒe Nya fiaa mɔ mí la, yayra kawoe míaxɔ?\n18 Ne míelɔ̃ wɔ ɖe gɔmeɖose siwo le Mawu ƒe Nyaa me dzi la, woana nuwo me nakɔ na mí eye woana mɔfiame si míehiã ne míele nyametsotsowo wɔm ku ɖe mɔ nyuitɔ si míato ŋu la mí. Míate ŋu aka ɖe edzi be Yehowa ƒe nya siwo woŋlɔ ɖi la ‘nana bometsilawo dzea nunya.’ (Psalmo 19:8) Ne míena Biblia fia mɔ mí la, awɔe be dzitsinya dzadzɛ anɔ mía si, eye míakpɔ dzidzeme si tsoa Yehowa ƒe ŋudzedzekpɔkpɔ ɖe ame ŋu me. (Timoteo I, 1:18, 19) Ne míeɖea mɔ Mawu ƒe nyawo fiaa mɔ míaƒe afɔɖeɖewo gbe sia gbe la, Yehowa atsɔ yayra gãtɔ kekeake si nye agbe mavɔ la aɖo eteƒe na mí.—Yohanes 17:3.\n• Nu ka tae wòle vevie be míana Yehowa Mawu nafia mɔ mí?\n• Mɔ ka nue Mawu ƒe nyawo ate ŋu anye akaɖi na míaƒe afɔ le?\n• Alekee Mawu ƒe nyawo ate ŋu anye kekeli na míaƒe toƒe?\n• Alekee Biblia sɔsrɔ̃ ate ŋu akpe ɖe mía ŋu míawɔ ɖe Mawu ƒe mɔfiamewo dzi?\nƔekaɣie nunya manɔ eme be woade ha kple ame si menye haxɔsetɔ o?\nAme siwo wɔa Yehowa ƒe lɔlɔ̃nue nye Yesu ƒe xɔlɔ̃ kplikplikpliwo\nÐe míaƒe agbenɔnɔ ɖenɛ fiana be míetsɔa Fiaɖuƒea ƒe nuwo ɖoa nɔƒe gbãtɔa?\nƉoe Ɖe Amewo Ɖoe Ɖe Amewo Na Mawu Ƒe Nya La Nafia Mɔ Wò Afɔɖeɖewo\nw07 5/1 axa 14-18\nNuxaxa Si Nu Sẽ Henɔa Anyi Eteƒe Didina\nKpekpeɖeŋu Si Tsoa “Dzidodo Kple Akɔfafa Ƒe Mawu” La Gbɔ\nNu Xɔasiwo Didi He Kesinɔnu Siwo Anɔ Anyi Ðaa Vɛ\nMègama Nu Si Mawu Bla La Me O\nSɔhɛwo—miti Taɖodzinu Siwo Dea Bubu Mawu Ŋu Yome\nSɔhɛwo—Miaƒe Nuwɔnawo Kpɔa Ŋusẽ Ðe Mia Dzilawo Dzi Vevie\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA May 2007\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA May 2007\nGBETAKPƆXƆ—TATA SI MÍESRƆ̃NA May 2007


GBE BUBU Albanian Arabic Chichewa Croatian Czech Danish Dutch Estonian Eŋlisi Eʋegbe Finnish Franse German Hungarian Indonesian Italian Japanese Korean Latvian Lithuanian Malagasy Myanmar Norwegian Polish Portuguese Romanian Russian Setswana Slovak Slovenian Spanish Swahili Swedish Tagalog Thai Ukrainian\nAvetsu Damawo—Ðe Míate Ŋu Awɔ Wo Ŋudɔ Evɔ Míatsrɔ̃ Wo Oa?\nÐE NÈSENƐ le ɖokuiwò me be atidzedɔwɔlawo kpɔ mɔ atsrɔ̃ anyigba xɔdzo dzi vewo ɖa le xexeamea? Ðewohĩ àɖo eŋu be ao ɖe! Gake nugbagbewo kple wo nɔƒewo ŋutinunyala aɖewo ʋli nya be ame geɖe siwo aɖo eŋu be ao, lɔ̃ ɖe edzi xoxo be ẽ—le kpɔɖeŋu me, ne woƒle xɔmenu siwo wowɔ kple ati siwo tso avetsu siwo me atiawo ŋutɔ mie le ke menye esiwo amewo do o la me.\nZi geɖe la woƒoa nu tso atidzedze ŋu be enye avewo tsɔtsrɔ̃ ɖa. Eye nyateƒee wònye be atidzedzee na ave gbogbo aɖewo tsrɔ̃. Gake wogblɔna be wotso atiwo le ave aɖewo me eye nuwo megblẽ le wo me fũ o. Ðe avetsuwo kple wo me lãwo ate ŋu atsi agbe le atidzedze le wo me vɔ megbea? Gbã la, mina míadzro alesi atitsotso ate ŋu agblẽ nu le ave ŋui me.\nAlesi Atitsotso Ate Ŋu Atsrɔ̃ Avenyigba Kple Gbemelãwoe\nNudzɔdzɔ ɖeka enye esia: Ŋutinya la dze egɔme esime anyigbakumɔ̃wo te mɔɖeɖe yi ɖe ave aɖe me. Eteƒe medidi o, atitsola siwo wɔa atitsomɔ̃wo ŋudɔ le klalo na atitsotso. Ɣeyiɣi ʋɛ aɖewo koe woɖe mɔ na atidzedɔwɔha la be wòatsɔ atso atiwo, eyata wogblɔ na dɔwɔlawo be woatso ati ɖesiaɖe si ŋu viɖe le. Esi ati nyuiawo nɔ mumum la, wotsrɔ̃ ati bubu siwo nɔ wo ŋu siwo ŋu kawo ku. Emegbe mɔ̃ aɖe siwo zɔna le kɔsɔkɔsɔwo dzi ge ɖe ave dodoa me va nɔ atiawo fɔm, henɔ ke falɛfalɛa zim vaseɖe esime womeganyo na agbledede o.\nDɔwɔla siwo wɔa dɔ kple atidzelawo ɖua lã wu nutoa me nɔlawo. Wodzea avea dzi heléa lã; eye wowua lã geɖe wu esi hiã wo ŋutɔŋutɔ. Atitsolaawo ƒe mɔɖeɖe ɖe avea me nana mɔ va ʋuna ɖe afisiwo amewo meyina tsã o ŋu. Ele bɔbɔe azɔ be adelawo natsɔ ʋuwo kple tuwo aɖatsrɔ̃ gbemelã mamlɛ siwo susɔ. Lãlélawo léa lã sue kple xewo eye wowɔa wo wozua aƒemelã siwo womlã si me wokpɔa ga geɖe le. Emegbe afima nɔla akpe nane, siwo si anyigba mele o nɔa mɔnukpɔkpɔ dim be woadi woƒe nuhiahiãwo le teƒe yeye siwo ʋu ɖi la. Woƒe agbledede mɔnu si nana woƒoa nu hetɔa dzoe wɔnɛ be ati mamlɛ siwo susɔ va tsrɔ̃na, eye wònana tsidzadza gãwo kplɔa ke ɖa le anyigba la dzi.\nNe woagblɔe tututu la, avea magate ŋu awɔ nu o. Avea tsɔtsrɔ̃ ƒe afɔɖeɖe gbãtɔ koe atitsotsoa ya nye. Gake ɖe wòle be atitsotso le avetsu damawo me nana nuwo natsrɔ̃ le eme alea gbegbea?\nAtitsomɔnu si Megblẽa Nu Fũ O\nWogbugbɔ ŋku lé ɖe atitsotso ƒe mɔnu si megblẽa nu fũ o kple avewo ta kpɔkpɔ ŋu le ƒe ʋɛ siwo va yi me. Susua enye be woadze atiawo le mɔ si magblẽ nu fũ le aveawo kple gbemelãwo ŋu o nu. Aveawo gagbugbɔna ɖoa woƒe nɔnɔ, si na woagate ŋu adze ati bubuwo le ƒe ʋɛ aɖewo megbe. Avewo ta kpɔlawo ƒe nyaƒoƒo ɖe asitsalawo nu wɔe be wo dometɔ aɖewo doa boblo woƒe atiwo be wotso ave siwo ŋu woɖi ɖase le be wokpɔ wo ta dedie la me. Mina míalé ŋku ɖe alesi atidzedze si megblẽa nu fũ le aveawo ŋu o la wɔa dɔe ŋu.\nAveŋutinunyala bibi kple eƒe kpeɖeŋutɔwo dzea mɔ heɖoa ta avea me. Wonyea ƒuƒoƒo geɖe siwo anɔ avea me hena ɣleti ade lɔƒo, eye woanɔ numekuku wɔm la dometɔ ɖeka. Woɖe mɔ na atidzedɔwɔha la be wòadze ati hena ɣeyiɣi didi aɖe, eyata dɔwɔlawo ate ŋu axɔ ɣeyiɣi geɖe atsɔ alé ŋku ɖe atiawo ŋu hena avea ta kpɔkpɔ le etsɔme.\nAveŋutinunyala la tsɔa xexlẽdzesi dea dzesi ati ƒomeviwo vovovoawo. Esi ati ƒomevi vovovowoe li ta la, ele be wòanye amesi bi henya nu geɖe tso wo ŋu nyuie. Gake afɔɖeɖe si kplɔ esia ɖo bia egbegbe mɔ̃ɖaŋununya.\nAveŋutinunyala la tea asi ɖe mɔ̃ sue aɖe si xɔa mɔfiafia tso Yamenutomemɔ̃ si Ƒoa Xlã Anyigba gbɔ tsɔ ɖoa atia ƒe lolome, eƒomevi, kple eƒe xexlẽdzesi ŋuti nyatakakawo ɖa. Emegbe ne enya te asi ɖe mɔ̃a ƒe akpa si xɔa nyatakaka dzi ko la, atia ŋuti nyatakaka ɖesiaɖe tsɔ kpe ɖe afisi tututu wòle le avea me ŋu nyawo va gena ɖe kɔmpuita aɖe si le du gã aɖe si didi tso avea gbɔ, si me amewo le hloloe tsom le la me.\nEmegbe avea dzikpɔla ƒe tatɔ zãna eƒe kɔmpiuta tsɔ tana ati siwo katã le avea me siwo ŋu viɖe le ŋuti nyatakakawo tsitotsito. Etiana ati siwo tututu woatso eye wòasɔ kple dumemegãwo ƒe sewo. Le ati ƒomevi aɖewo gome la, woɖe mɔ be woatso wo ƒomevi 50 le alafa me siwo ƒe lolome wu esi wofia asii le mɔɖegbalẽa ɖeɖeko me. Ele be woagblẽ ati tsitsitɔ kple esiwo ŋu ŋusẽ le wu ɖi be woƒe kuwo nate ŋu adzi ati bubuwo.\nEkema aleke woate ŋu amu atiwo eye womagblẽ nu le avea ŋu o? Nyɔ! ŋlɔlawo bia nya sia Roberto, amesi nye avedzikpɔla si míeyɔ va yi le nyati si do ŋgɔ me. Egblɔ be: “Atia ŋuti nyatakaka enye nu vevitɔ. Ne atia ŋuti nɔnɔmetata nya li ko la, míate ŋu awɔ ɖoɖo ɖe etsotso ŋu be magblẽ nu boo aɖeke le avea ŋu o. Woate ŋu awɔ ɖoɖo ɖe afisi wòamu adze kura gɔ̃ hã ŋu be magagblẽ nu le ati bubuwo ŋu o.\n“Míate ŋu azã mɔ̃ siwo wotsɔ hea atiwoe, wu be míazã anyigbakumɔ̃ siwo ɖea mɔ ɖe ati ɖesiaɖe si womu ŋu. Hafi woamu ati aɖe la, atitsolawo tsoa ka siwo katã ku ɖe atia ŋu godoo—wowɔa esia be woatsɔ akpɔ ati bubuwo ta. Míewɔa dɔ le afisi ŋu woɖe mɔ na mí le le ɖoɖo aɖe nu, si wɔnɛ be ƒe sia ƒe la míewɔa atiawo ŋuti nyatakakawo henɔ ɖewo tsom eye míeɖea mɔ ƒe 20 teti va yina hafi míegatrɔna yia afima ake. Le ave aɖewo gome la, enyea ƒe 30.”\nGake Roberto le dɔ wɔm le atidzedɔwɔƒe aɖe. Eyata Nyɔ! ŋlɔlawo biae be: “Aleke gbegbe atitsolawo tsɔa ɖe le gbemelãwo ta kpɔkpɔ mee?”\nLãwo Ta Kpɔkpɔ\nRoberto gblɔ be: “Womate ŋu agblɔe be ave aɖe nyo ne lãwo mele eme o. Woƒe anyinɔnɔ le vevie be woate ŋu ana atiwo naƒo se alo be woana atikuwo nakaka. Míewɔa míatɔ sinua be míatsɔ aɖe nu vevi wɔwɔ avemelãwo dzi akpɔtɔ. Le kpɔɖeŋu me, míekpɔa egbɔ nyuie be míeɖe mɔwo eye wodidi tso wo nɔewo gbɔ. Le afisiwo wòanya wɔ le la, míeɖea mɔwo woxaxana si wɔnɛ be atiwo doa vɔvɔli ɖe wo dzi. Esia nana wònɔa bɔbɔe na lãwo abe kadzidɔewo kple fiewo be woada aba ayi mɔ ƒe akpa kemɛ eye mahiã be woaɖi le atiawo dzi o.”\nRoberto fia asi ati ŋuti nɔnɔmetata ƒe teƒe siwo wode amae. Teƒe siawoe wòle be woagblẽ ɖi keŋkeŋ. Le kpɔɖeŋu me, teƒe sue siwo wogblẽna ɖi le tɔsisiwo to nana lãwo ɖea dzi ɖi heɖia tsa faa le avetsuawo me.\nEɖe nu me be: “Tsɔ kpe ɖe teƒe vevi siwo wogblẽna ɖi ɖe tɔsisiwo to ŋu megbe la, míegakpɔa kpetowo, agakpewo, blemati siwo me dowo le, ati siwo tsea ku viviwo ta—hekpe ɖe teƒe tɔxɛ bubu ɖesiaɖe si nugbagbe ƒomevi aɖe natsi agbe le ko la ŋu. Míede se na míaƒe dɔwɔlawo be woagatsɔ tu ɖe asi o be míatsɔ axe mɔ ɖe adedada nu, eye míewɔa ɖoɖo ɖe nyilã kple koklolã ŋu na wo le asaɖa la me ale be adelã nagadzro o. Emegbe ne míewu dɔwɔwɔ le akpa aɖe nu vɔ la, míekpɔa egbɔ be míexe mɔa wo nyuie alo akpɔ wo ta ale be adelawo alo atidzela siwo se meɖe mɔ na o nagage ɖe avea me.\n“Nye ŋutɔ mekpɔa dzidzɔ ɖe esia ŋu elabena mekpɔa dzidzɔ ɖe Mawu ƒe nuwɔwɔwo ta kpɔkpɔ ŋu. Gake ele be dukɔwo dome sewo nada asi ɖe afɔɖeɖe siwo katã kloe ŋu meƒo nu tsoe va yi ŋu hafi woate ŋu awɔ ave aɖe ŋudɔ ahakpɔ eta. Hafi atidzedɔwɔƒe aɖe naxɔ mɔɖegbalẽ la, ele be wòaɖo dukɔwo dome avedzikpɔlawo ƒe habɔbɔwo ƒe nudidiwo gbɔ.”\nÐe avewo ŋudɔwɔwɔ kple wo ta kpɔkpɔ ɖea via? Le avenyigba taʋlila ʋɛ siwo le abe Roberto ene megbe la, atidzela geɖe melɔ̃na ɖe ɖoɖo siwo akpɔ gbemelãwo ta dzi kple dzonɔameme o. Wobua mɔxeɖenu mawo abe nusi agblẽ nu le woƒe viɖekpɔkpɔ ŋu ene.\nKe hã numekuku aɖe si wowɔ le Amazon-nutoa ƒe ɣedzeƒe gome le ƒe 1990-awo me na woke ɖe ga si wogblẽna ɖe atiawo ŋuti nyatakakawo wɔwɔ, kawo tsotso le wo ŋu, ɖoɖo siwo wowɔna ɖe wo fɔfɔ ŋu la ŋu eye wokpɔe be wokpɔ ga mawo ɖe eteƒe, le ɖoɖo nyui wɔwɔ ɖe dɔa ŋu ta. Le kpɔɖeŋu me, ena be ati ʋɛ aɖewo koe bu le avea me. Zi geɖe la, atia ŋuti nyatakakawo mawɔmawɔ nana atitsola siwo wɔa atitsomɔ̃ ŋudɔ tsoa ati si dɔwɔlawo mate ŋu akpɔ le avea me o.\nAzɔ hã woƒlea ati siwo wokafu be wotso le ave siwo ta wokpɔna me la kabakaba ale gbegbe. Gake ɖe atitsotso ƒe mɔnu si megblẽa nu boo o la kpɔa nugbagbe ƒomevi vovovowo ta ŋutɔŋutɔa? Gbemelã nenie tsia agbe ne wotso atiwo le avetsu dama mawo me?\nÐe Gbemelãwo Ate Ŋu Atsi Agbe le Atitsotso Vɔ Megbea?\nNyateƒee wònye be ŋusẽ boo menɔa anyigba xɔdzo dzi nugbagbewo kple wo nɔƒewo ŋu o ya. Ke hã nukutɔe la, wote ŋu nɔa te ɖe nɔnɔme aɖewo nu. Le kpɔɖeŋu me, ne ave aɖe si ŋu womeka asii o te ɖe esi me wotso atiwo le ŋu la, ati sue vovovowo va tsina eye wova xɔna ɖe wo teƒe. Gake lãwo, xewo kple nudzodzoeviwo ya ɖe?\nNu gblẽna le nugbagbe ƒomevi aɖewo ŋu vevie, eye atidzedze na xe kple lã ƒomevi aɖewo ƒe agbɔsɔsɔ dzi ɖena kpɔtɔna le nuto aɖewo me. Gake zi geɖe la, nu megblẽna le nugbagbe geɖewo ŋu boo ne wozã atitsotso ƒe mɔnu si megblẽa nu o. Nyateƒee wònye be vɔvɔli si megava nɔa teƒe aɖewo o la ate ŋu ade nugbagbe ƒomevi aɖewo dzi. Numekuku aɖe si wowɔ nyitsɔ laa ɖee fia be amegbetɔwo ƒe afima yiyi—eɖanye ɖe wova be woatso ati tiatia aɖewo o—ate ŋu ana nugbagbe aɖewo nadzi ɖe edzi le avetsu damawo me.\nEyata kpeɖodzi geɖe li si ɖee fia be woate ŋu awɔ anyigba xɔdzo dzi vewo ŋudɔ, eye nu magblẽ le nugbagbe ƒomevi vovovo siwo le eme la ŋu tegbee o. London nyadzɔdzɔgbalẽ si nye Economist gblɔ be: “Ne wokpɔ ave siwo me wometso ati aɖeke le haɖe o ta nyuie la, eƒe alafa memama 10 pɛ ko mee woakpɔ anyigba xɔdzo dzi ti sesẽwo ƒe hiahiã ɖesiaɖe le. Ekema woate ŋu agblẽ avea ƒe akpa mamlɛawo katã ɖi ati matsomatso le wo mee.”\nAve ta kpɔkpɔ keŋkeŋ ƒe kpɔɖeŋu ɖekae nye esi ŋu míeƒo nu tsoe le nyati gbãtɔa me. Ramiro le eta kpɔm elabena dzɔdzɔmeŋutinunyalawo va kpɔ nugbagbe siwo tsrɔ̃ vɔ keŋkeŋ kloe la dometɔ geɖe le afima. Todzi vetsu dama mawo tɔgbe megabɔ o eye nugbagbe ƒomevi vovovo gbogbo aɖewoe le wo me. Ramiro gblɔ be: “Numekɔkɔ nana amewo ku ɖe etakpɔkpɔ ŋu koŋue nye nu vevitɔ. Ne nutoa me nɔlawo va de dzesii be yewo ƒe tsi kpɔkpɔ nɔ te ɖe avea dzi ko la, wotsia dzi ɖe eta kpɔkpɔ ŋu.”\nRamiro gagblɔ kpee be: “Modzakatsaɖiɖi hã le vevie elabena tsaɖilawo va nyana nusita wòle vevie be woakpɔ ati kple numiemie vovovo siwo wokpɔna la ta. Wodea dzesi asixɔxɔ si le avewo kple wo me lãwo ŋu.”\nRamiro kple Roberto ƒe kpɔɖeŋua ɖee fia be anya wɔ be amegbetɔ nawɔ avetsuwo ŋudɔ eye womatsrɔ̃ wo me lãwo o. Gake nyateƒe si wònye be anya wɔ mefia be ava eme le eɖokui si o. Egbea la, ame aɖewo akpɔ egbɔ be yewoƒle ati siwo tso ave siwo wode dzesi be wokpɔa wo ta dedie la ko me. Gake le ame aɖewo gome la, ɖoɖo mawo dometɔ aɖeke meli o. Eyata agbagba siwo dzem wole ɖe avewo ta kpɔkpɔ ŋu ate ŋu akpɔ nugbagbe ƒomevi vovovowo taa?\n[Anyigbatata siwo le axa 23]\nAti ɖesiaɖe ŋu nyawo le ɖusime nyigbatata dzi; etame nyigbatataa fia Bolivia ƒe nuto sue aɖe ko\nAnyigbatatawo katã negbe esi le dzi le miakpa dzi ko: Aserradero San Martin S.R.L., Bolivia\n[Nɔnɔmetata siwo le axa 23]\nWona xexlẽdzesi ati ɖesiaɖe, eye wodea dzesi eƒomeviwo. Emegbe wote ŋu wɔa afisi tututu wòle ŋuti nuŋlɔɖi to nuwo nɔƒefiamɔ̃ (esi le etame) si zãa Yamenutomemɔ̃ si Ƒoa Xlã Anyigba la ƒe kpekpeɖeŋu dzi\n‘Ave ŋuti nyatakakae nye nu vevitɔ na ɖoɖowɔwɔ ɖe atidzedze ƒe mɔnu si magblẽ avea kple emelãwo dome tegbee o ŋu.’—Roberto\n“Numekɔkɔ nana amewo ku ɖe etakpɔkpɔ ŋu koŋue nye nu vevitɔ.”—Ramiro\n[Nɔnɔmetata Tsoƒe si le axa 25]\nFoto: Zoo de Baños\nƉoe Ɖe Amewo Ɖoe Ɖe Amewo Avetsu Damawo—Ðe Míate Ŋu Awɔ Wo Ŋudɔ Evɔ Míatsrɔ̃ Wo Oa?\ng03 7/8 axa 21-25


Yehowa-vɔvɔ̃ enye sidzedze ƒe gɔmetoto; ke bometsilawo doa vlo nunya kple amehehe.\nBubu anye nunyalawo ƒe gome, ke ŋukpe alé bometsilawo.\nAmesi nunya le tagbɔ na la, xɔa sedede na eɖokui: ke bometsila si glãgbɔ li na la, ɖea eɖokui gbegblẽ me.\nAlesi nu vlo wɔwɔ nye fefenui na bometsila la, nenema nunya le na nugɔmesela.\nBometsila mesea dzikudodo o; ke amesi ɣlaa eƒe dzu la, nunyalae.\nNe bometsila zi kpi la, wohunɛ nunyalae, ne emiã eƒe nuyiwo la, wohunɛ nugɔmeselae.\n Gɔmesese medzea bometsila ŋu o, ke boŋ be, wòaɖe eƒe tamesusu ɖe go. Afisi ame vɔ̃ɖi va la, vlododo, alɔmeɖeɖe kpakple ŋukpe vana. Ŋutsu ƒe numenya enye tɔ goglo, eye tɔʋu, si le tsotsom kpakakpaka la, enye nunya ƒe vudo. Ame vɔ̃ɖi dziɖeɖe, ne woate ame dzɔdzɔe ɖe anyi le ʋɔnudɔdrɔ̃ me la, menyo o. Bometsila ƒe nuyiwo dea dzre aƒe, eye eƒe nu yɔa ameƒoƒo ɖa. Bometsila ƒe nu enye eƒe gbegblẽ, eye eƒe nuyiwo nye mɔ na eya ŋulɔ ƒe agbe.\nBubu wònye na ame, ne wòƒo asa na dzre, ke amesiwo katã dea dzre aƒe la, bometsilawo wonye.\nMegaƒo nu ɖe bometsila ƒe le me o, elabena ɖeko wòado vlo wò nunya ƒe nyawo.\nnenema nye ŋutsu, si blea ehavi, eye wògblɔna be: Fefem nye mele!\nAmesi ɖoa dzi ɖe eya ŋutɔ ƒe gɔmesese ŋu la, bometsilae; ke amesi zɔna le nunya me la, woaɖee.\nHlɔ̃dola léa fu ame maɖifɔwo, eye wòdia nuteƒewɔlawo ƒe agbe yome.\nDawid tɔ na henɔ la. Abunetɔwo gblɔna le woƒe dzi me be: Mawua ɖeke meli o. Wowɔa nu gbegblẽwo kple nu nyɔŋuwo. Amea ɖeke meli, si woa nu nyui o.\n Vi nyanu doa dzidzɔ na fofoa; ke bometsila doa vlo dada. Bometsitsi enye ame manyanuwo ƒe dzidzɔ; be nugɔmesela toa mɔ dzɔdzɔe.\n Te ɖa le bometsila gbɔ, elabena mèdzea si gɔmesese ƒe nuyiwo o. Nunyalawo ƒe ayedzedze enye be, woalé ŋku ɖe woƒe zɔzɔme ŋu; ke bometsilawo ƒe bometsitsi enye alakpa. Avulévɔsa le alɔme ɖem le bometsilawo ŋu; ke ŋudzedze kpɔkpɔ le nuteƒewɔlawo dome.


21-1226 Nukata Betlexem Suea | Sierra Vista Fellowship\nGbedasi: 63-1214 Nukata Betlexem Suea\nMedi be magblɔ mawunya na mi aɖafia nu mi egbe to nye leta dzi. Gbã la mina míagbugbɔ to nusi míesrɔ̃ Kɔsiɖagbe vayi me.\nAleke woléna Mawu ƒe nuku aɖe si woɖoɖii? ZI PLAY.\nNukae Yosua gblɔ na eƒe mawunyagblɔlawo be woawɔ?\nMiyi ɖe Yerixo aɖagblɔ mawunya na amewo le PLAY ZIZI me, eye wò kple wòaƒe la míakpɔ ɖeɖe.\nEƒe gbedeasitsɔlawo gbɔ, hegblɔ be “Meɖoto wò sedeɖeawo. Ke nyɔnu aɖe ŋu míeke ɖo, esime míeƒo Nyaƒokawo.\nŊu mele míakpem o. Míetsɔ ɖeke le me na amesi le Ekpɔm o. Míedi be ame sia ame ne Kpɔe Aɖase. Míede Esia míaƒe aƒewo me, míaƒe hameawo me, afi sia afi si míeyia, bena ame sia ame si va le yiyim la nanya be wode dzesi mí kple míaƒe Dzesi la; Yesu Kristo, Eƒe Nya, Gbɔgbɔ Kɔkɔe la, gaƒoƒo la ƒe Gbedeasi la, Nyaƒokawo, Mawu ƒe Gbe la.\nMíele ekpɔm be dziku la le gbesɔsɔ be yeato anyigba dzi, ke nu sia nu si mele Dzesia te o la, atsrɔ̃. Gake ne Wòkpɔ Dzesi ma la, Ato mía ŋu ava yi. Nusi Mawu bia na gaƒoƒo lae ma. Fĩeɣi ŋɔli Gbedeasi la, ye nye be woazã Dzesi la.\nAleke gbegbe wògblɔ na mí be agogo sukuviwo?\n•Agblɔ ko be Mexɔese la…mesu o.\n•Azɔ ƒo xlã afisi Wòle la…mesu o, awɔwò nàvɔ̃ɖi ɖe dzi.\n•Medena Branham ƒe Agbadɔ me.\n•MEXƆ GBEDEASI LA DZI SE.\n•MEXƆ NYA ƉE SIA ƉE SI NÈGBLƆ ƉZI SE NƆVIŊUTSU BRANHAM…WOW!!!\nEma nyo, egɔme koe nye be àte ŋu axlẽ nu.\nMigava tso didiƒe nenema gbegbe ko, agblɔ be, “Mexɔ Gbedeasi la dzi se” o. Miɖo to gbedeasitsɔla la. Mige ɖe Kristo me!\nMitsɔ Gbedeasi la, Midee miaƒe dzi me, alebena Dzesi la, Agbe si tututu nɔ Kristo me la nanɔ miame. “Ne Mekpɔ Ema la, mato mia ŋu ava yi.”\nNukae Mawu nɔ gbɔgblɔm na Eƒe Ŋugbetɔ la Gbedeasi ɖe Gbedeasi megbe hã? NYAƑOKAWO, NYAƑOKAWO, NYAƑOKAWO. Enyo be woaɖe gbeƒã Gbedeasi la aɖafia Gbedeasi la, gake edze be MIAƑO GBEDEASI LA.\nAleke ameaɖe ate ŋu agblɔ be yewolɔ̃a Gbedeasi la eye womedi be yewoaƒo Gbedeasi la le amewo ŋkume o mahã? Lɔlɔ̃ kadede ma ke si le nye kple Gbedeasi la dome la mele wo si, abe alesi medina be ame sia ame nava ɖe du aɖase Gbe ma si dzi woɖo kpe kple Dzo Lilikpo la o.\nXƆSE maʋãmaʋã le mía si ɖe Eƒe Nya la me. Míenye Xawa o. Míenye ɖikelawo alo le ƒoƒose wɔm kple Satana o. Míelé Mawu ƒe Nya ɖe sia ɖe me ɖe asi sesĩe le Biblia me, kple Nya ɖe sia ɖe me le Nyaƒoka dzi. Elabena nyaƒokawo nye Mawu ƒe susuwo tututu, si woɖe gblɔ heɖe fia Eƒe Ŋugbetɔ la, eye mehĩa gɔmeɖeɖe aɖeke o. Eyae nye teƒe ɖeka si míenya be míate ŋu aɖe AMEN na Nya ɖe sia ɖe le.\nGbedeasi sia nye abolo yeye si ɖia tso Dziƒo, na míaƒe mɔzɔzɔ la. Enye Agbe Ƒe Abolo la, eye gbe sia gbe la yeyewɔwɔ tso Kristo gbɔ, tso Dziƒo, Gbɔgbɔ Kɔkɔe la, si vaa heyɔa míaƒe luʋɔwo fũ.\nMíele anyinɔm ɖe du kple taɖodzinu ɖeka, Mawu ƒe Nya la, eye Nya ma ɖum míele. Míele Mawu ƒe Betlexem gbɔgbɔmetɔ la me, hele Mawu ƒe gbɔgbɔme Bolo ɖum, eye míaƒe luʋɔwo le Nya ɖe sia ɖe si Wògblɔ dzi ƒum, kple “Amen!” Míele vivisem le Dziƒo dɔlawo ƒe Nuɖuɖu sia si wodzraɖo ɖi na mí be míaɖu azã le dzi ŋu.\nVa tu mí le Eƒe Akplɔ ŋuti aɖaɖu azã le Dziƒo dɔlawo nuɖuɖu ma ŋu kpli mí Kɔsiɖagbe sia le ŋdi ga 10 me, Jeffersonville ƒe game.\nNe mi nyaƒokatɔwo le afisia, si le nyaƒokawo sem la, adzrom be miase ema: Nukata Wòle Be Yesu Nava Betlexem ɖo.\nNukata Wòle Be Wòawɔe mahã?\nFofo la ƒo nu na mí to Eƒe nyagblɔɖila dzi zi ɖeka ake hekpe mi Nyaƒoka Dukɔa katã be miava se Gbedeasi : Nukata Betlexem Suea 63-1214\nNye mawunyagbɔgblɔ kple Nufiafia kpã azɔ, azɔ mina MÍAZI PLAY.\nPrevious Post21-1219 DzesiNext Post22-0102 Tɔɖoƒe


GBE BUBU Armenian (West) Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Hiligaynon Hungarian Igbo Italian Korean Lithuanian Malagasy Mizo Myanmar Ossetian Polish Portuguese Romanian Sepedi Setswana Shona Silozi Slovak Slovenian Swahili Tsonga Turkish Ukrainian Urdu\n‘MIDZUDZƆ dzimaɖitsitsi le etsɔ si gbɔna la, ƒe nuwo ŋuti,’ esiawo nye nya siwo Yesu Kristo gblɔ le eƒe nuƒo xɔŋkɔ si wòƒo le to aɖe dzi le Galilea la me. Eyi edzi be: “Etsɔ si gbɔna la, adze agbagba le eya ŋutɔ ƒe nuwo ŋuti.”—Mateo 6:34.\nNu kae nèsusu be nyagbɔgblɔ si nye “etsɔ si gbɔna la, adze agbagba le eya ŋutɔ ƒe nuwo ŋuti” la fia? Ðe wòle fiafiam be míanɔ agbe na egbea ɖeɖe ko ahaŋlɔ etsɔ si gbɔna la bea? Ðe esia wɔ ɖeka kple nu si dzi Yesu kple eƒe yomedzelawo xɔ sea?\nWò ŋutɔ xlẽ Yesu ƒe nya siwo dze le Mateo 6:25-32 me nàkpɔ. Nya siwo wògblɔ la ƒe akpa aɖewoe nye: ‘Midzudzɔ dzimaɖitsitsi le miaƒe agbe ŋuti, nu si miaɖu kple nu si miano, alo le miaƒe ame blibo la ŋuti, nu si miata. Mikpɔ dziƒoxeviwo ɖa, womeƒãa nu o, womeŋea nu hã o, eye womeƒoa nuwo ƒu ɖe avawo me hã o, ke mia Fofo, si le dziƒo la, nyia wo. Eye ame kae le mia dome, ne ele fu ɖem na eɖokui la, wòate ŋu atsɔ abɔ ɖeka akpe ɖe eƒe agbenɔɣi ŋu mahã? Eye nu ka ŋuti miele fu ɖem na mia ɖokui le avɔtata ŋuti mahã? Mibu dzogbenyã, si le gbedzi la, ŋuti kpɔ, ale si wòwɔnae; mewɔa dɔ o, metrea ɖeti hã o. Eya ŋuti migaɖe fu na mia ɖokui agblɔ bena: Nu ka míaɖu, nu ka míano, alo nu ka míatsɔ ata mahã o. Elabena nenem nu siawo katã tɔgbi trɔ̃subɔlawo dina; ke mia Fofo, si le dziƒo la, nyae bena, nenem nu siawo katã hiãa mi.’\nYesu tsɔ aɖaŋuɖoɖo eve ƒo eƒe nuƒoa ƒe akpa sia tae. Gbãtɔe nye: ‘Miyi edzi mianɔ mawufiaɖuƒe la kple eƒe dzɔdzɔenyenye dim gbãgbiagbã.’ Eveliae nye: ‘Eyaŋuti midzudzɔ dzimaɖitsitsi le etsɔ si gbɔna la, ƒe nuwo ŋuti; elabena etsɔ si gbɔna la, adze agbagba le eya ŋutɔ ƒe nuwo ŋuti. Ŋkeke ƒe vɔ̃ la sɔ gbɔ nɛ.’—Mateo 6:33, 34.\nMia Fofo Nya Nu Siwo Hiãa Mi\nÈsusu be ɖe Yesu nɔ dzi ɖem le eƒe nusrɔ̃lawo, kple agbledelawo, ƒo be ‘woagaƒã nu o, woagaŋe nu o, eye wogaƒo nuwo nu ƒu ɖe avawo me hã oa’? Alo ɖe wònɔ dzi ɖem le wo ƒo be ‘woagawɔ dɔ o, eye woagatre ɖeti hã’ bene woakpɔ avɔtata siwo hiã wo la oa? (Lododowo 21:5; 24:30-34; Nyagblɔla 11:4) Kura o. Nenye be wodzudzɔ dɔwɔwɔ la, kakaɖedzitɔe la ‘woadi nu le nuŋeɣi do kpoe,’ eye naneke manɔ wo si woaɖu alo ata o.—Lododowo 20:4.\nKe dzimaɖitsitsi ya ɖe? Ðe Yesu nɔ gbɔgblɔm be yeƒe nyaselawo ate ŋu aƒo asa na dzimaɖitsitsi keŋkeŋua? Ema mate ŋu anya wɔ o. Yesu ŋutɔ hã xa nu vevie eye wòtsi dzimaɖi vevie le zã si me wolée me.—Luka 22:44.\nNyateƒenya vevi aɖe ko gblɔm Yesu nɔ. Dzimaɖitsitsi si gbɔ eme mate ŋu akpe ɖe ŋuwò be nàkpe akɔ kple kuxi siwo nèdoa goe la dometɔ aɖeke o. Le kpɔɖeŋu me, mate ŋu akpe ɖe ŋuwò be nànɔ agbe didi o. Yesu gblɔ be, dzimaɖitsitsi matsɔ “abɔ ɖeka akpe ɖe [wò] agbenɔɣi ŋu” o. (Mateo 6:27) Le nyateƒe me la, anɔ eme godoo be, dzimaɖitsitsi vevie wòadidi akpa ate ŋu aɖe wò agbenɔƒewo dzi akpɔtɔ.\nEƒe aɖaŋuɖoɖoawo sɔ ŋutɔ. Nu siwo ŋu míetsia dzimaɖi ɖo la dometɔ geɖe meva dzɔna gbeɖe o. Britaintɔwo ƒe dziɖuɖumegã si ŋkɔe nye Winston Churchill kpɔ esia dze sii le Xexemeʋa II ƒe ɣeyiɣi vɔ̃wo me. Eŋlɔ ku ɖe nu siwo ŋu wòtsia dzimaɖi ɖo ɣemaɣi la dometɔ aɖewo ŋu be: “Ne mede ŋugble tso nu siwo katã ŋu metsia dzimaɖi ɖo ŋu la, meɖoa ŋku amegãɖeɖi aɖe si nɔ eƒe kuba dzi si gblɔ be yetsi dzimaɖi le nu geɖe ŋuti le agbe me, gake esiawo ƒe akpa gãtɔ medzɔ gbeɖe o, la ƒe ŋutinya dzi.” Le nyateƒe me la, nunya anɔ eme be míatsɔ nu siwo dzɔna le ŋkeke ɖe sia ɖe me la kpoo, vevietɔ nenye be nyaƒoɖeamenuwo kple kuxi siwo míedoa goe ate ŋu ana míatsi dzimaɖi vevie.\n‘Miyi Edzi Mianɔ Mawu Ƒe Fiaɖuƒe La Dim Gbã’\nLe nyateƒe me la, nu siwo nɔ susu me na Yesu la yi ŋgɔ wu eƒe nyaselawo ƒe ŋutilã me kple seselelãme nuhiahiãwo ko. Enyae be dzimaɖitsitsi ɖe agbemenuhiahiãwo ŋu, kple nunɔamesiwo kpakple vivisese yome nɔnɔ fũu ate ŋu avu atsyɔ nu siwo le vevie wu la dzi. (Filipitɔwo 1:10) Ðewohĩ àbia be, ‘Nu kae ate ŋu anɔ vevie wu agbemenuhiahiãwo ƒe amesisusu?’ Ŋuɖoɖoa ku ɖe gbɔgbɔmenu siwo do ƒome kple míaƒe Mawu subɔsubɔ la ŋu. Yesu te gbe ɖe edzi be nu si wòle be wòanye nu vevitɔ na mí le agbe mee nye be ‘míayi edzi anɔ Mawu ƒe fiaɖuƒe la kple eƒe dzɔdzɔenyenye dim gbã.’—Mateo 6:33.\nLe Yesu ƒe ŋkekea me la, ame geɖe nɔ ŋutilãmenuwo yome tim vevie. Kɔlili kesinɔnuwo gleglegle ye nɔ vevie na wo. Gake Yesu ya xlɔ̃ nu eƒe nyaselawo be woƒe nukpɔsusu nato vovo. Esi wonye ame siwo ɖe adzɔgbe na Mawu ta la, ‘nu siwo katã wobia tso wo si’ ye nye be ‘woavɔ̃ Mawu, eye woalé eƒe seawo me ɖe asi.’—Nyagblɔla 12:13.\nDzitsitsi ɖe ŋutilãmenuwo—‘xexea me ƒe agbagbadzedze kple kesinɔnuwo ƒe beble’—ŋu ate ŋu agblẽ eƒe nyaselawo ƒe mawusubɔsubɔ dome. (Mateo 13:22) Apostolo Paulo ŋlɔ bena: “Amesiwo dina be, yewoazu kesinɔtɔwo la, gena ɖe tetekpɔwo kple mɔ̃tetrewo kpakple movidzɔdzɔ kple nuveviwɔame ƒe nudzodzro geɖe, siwo tsɔa amewo xlãna ɖe gbegblẽ kple tsɔtsrɔ̃ me la me.” (Timoteo I, 6:9) Be Yesu nakpe ɖe eƒe nyaselawo ŋu be ‘mɔtetre’ sia nagaɖe wo o la, eɖo ŋku edzi na wo be wo Fofo si le dziƒo la nyae be nu siawo katã hiã wo. Mawu akpɔ woƒe nuhiahiãwo gbɔ na wo abe ale si wòkpɔa “dziƒoxeviwo” tɔwo gbɔe ene. (Mateo 6:26, 32) Enɔ na wo be woawɔ nu sia nu si woate ŋui atsɔ akpɔ woƒe nuhiahiãwo gbɔ eye woatsɔ kakaɖedzi agblẽ susɔea ɖe Yehowa si me, ke menye be woaɖe mɔ dzimaɖitsitsi naɖu wo dzi o.—Filipitɔwo 4:6, 7.\nEsime Yesu gblɔ be, “etsɔ si gbɔna la, adze agbagba le eya ŋutɔ ƒe nuwo ŋuti” la, nu si ko gblɔm wònɔ ye nye be mele be míaɖe mɔ dzimaɖitsitsi akpa ɖe nu si ate ŋu adzɔ le etsɔ si gbɔna me la ŋu nado agba na mí akpe ɖe kuxi siwo me tom míele egbea la ŋu o. Biblia gɔmeɖeɖe bubu aɖe ɖe nya siawo gɔme be: “Migatsi dzi ɖe etsɔ ŋuti o; etsɔ si gbɔna la hã kple ye ŋutɔ ƒe dzimaɖitsitsiwoe. Mehiã be miagatsɔ kuxi bubuwo akpe ɖe esi ŋkeke ɖe sia ɖe hena vanɛ la ŋu o.”—Mateo 6:34, Today’s English Version.\nKe hã, vovototo gã aɖe le dzimaɖimatsimatsi akpa ɖe etsɔ si gbɔna ŋu kple etsɔme ŋu mabumabu kura dome. Yesu mede dzi ƒo na eyomedzelawo kpɔ gbeɖe be woagbe etsɔme ŋu bubu o. Ðe ema teƒe la, exlɔ̃ nu wo be woatsɔ ɖe le nu siwo adzɔ le etsɔme la me vevie. Esɔ be woado gbe ɖa abia nu siwo wohiã ɣemaɣi—woƒe gbe sia gbe bolo. Gake gbã la, ele be woado gbe ɖa abia nu siwo ava va le etsɔme—woabia be Mawu ƒe Fiaɖuƒea nava eye woawɔ Mawu ƒe lɔlɔ̃nu le anyigba dzi.—Mateo 6:9-11.\nMele be míanɔ abe Noa ƒe ŋkekea me tɔwo ene o. ‘Wonɔ nu ɖum, nɔ nu nom, ŋutsuwo nɔ srɔ̃ ɖem, eye wonɔ nyɔnuwo tsɔm na be woaɖe,’ ale gbegbe be ‘womedze si’ nu siwo nɔ ŋgɔ na wo la o. Nu kae do tso eme na wo? “Tɔɖɔɖɔ va, eye wòkplɔ wo katã yii.” (Mateo 24:36-42) Apostolo Petro zã ŋutinyamenudzɔdzɔ sia tsɔ ɖo ŋku ale si wòle vevie be míabu etsɔme ŋu le míaƒe agbenɔnɔ me dzi na mí. Eŋlɔ bena: “Azɔ esi woalólo nusiawo katã la, ameka ƒomeviwo wòle na mi be, mianye le anyinɔnɔ kɔkɔe kple mawusosroɖa me, eye mialala, eye miadi Mawu ƒe ŋkeke la ƒe vava vevie!”—Petro II, 3:5-7, 11, 12.\nMidzra Nu Nyuiwo Ðo Na Mia Ðokui Le Dziƒo\nMina ‘míaƒe susu’ nanɔ Yehowa ƒe ŋkeke la ƒe vava ŋu vevie. Esia wɔwɔ akpɔ ŋusẽ gã aɖe ɖe ale si míezãa míaƒe ɣeyiɣi, ŋusẽ, aɖaŋu, kesinɔnuwo kple míaƒe ŋutetewoe la dzi. Mele be míana ŋutilãmenuwo yome nɔnɔ naxɔ míaƒe susu me—eɖanye agbemenuhiahiãwo alo agbemevisesewo o—ale gbegbe be ɣeyiɣi boo aɖeke maganɔ mía si ɖe nuwɔna siwo ɖea “mawusosroɖa” fiana ŋu o. Ate ŋu adze abe ne ame ƒe susu katã le egbea ko ŋu la akpɔ eme viɖewo enumake ene, gake ɣeyiɣi kpui aɖe ƒe viɖewo ko woanye. Yesu gblɔ be nunya le eme be ‘míadzra nu nyuiwo ɖo na mía ɖokui le dziƒo’ wu be míadzra wo ɖo ɖe anyigba dzi.—Mateo 6:19, 20.\nYesu te gbe ɖe nya ma dzi le kpɔɖeŋu aɖe si wòwɔ ku ɖe ŋutsu aɖe si wɔ ɖoɖo gãwo ɖe etsɔme ŋu la ŋuti me. Mebu Mawu ŋu le eƒe ɖoɖoawo wɔwɔ me o. Ŋutsu la ƒe anyigba wɔ nu geɖe. Eɖoe be yeamu yeƒe avawo ahatu esiwo lolo wu ɖe eteƒe ale be yeate ŋu agbɔ ɖe eme, aɖu nu, ano nu ahado dzidzɔ na ye ɖokui. Nu kae gblẽ le ema ŋu? Mete ŋu se vivi le nu siwo wòku kutri kpɔ la me hafi ku o. Nu si vɔ̃ɖi wue nye be metu ƒomedodo nyui aɖeke ɖo kple Mawu o. Yesu ƒo nya ta be: “Ale amesi le nu nyuiwo dzram ɖo na eɖokui, eye kesinɔnuwo mele esi le Mawu gome o la, le enye si.”—Luka 12:15-21; Lododowo 19:21.\nMègawɔ vodada si ŋutsu si ŋu Yesu ƒo nu tsoe wɔ la tɔgbi o. Dze agbagba nànya tame si Mawu ɖo ɖe etsɔme ŋu, eye nàna wò agbemenuwɔna ɖe sia ɖe nawɔ ɖeka kplii. Mawu megblẽ amegbetɔwo ɖe viviti me le nu siwo wògbɔna wɔwɔ ge la ŋuti o. Blema nyagblɔɖila Amos ŋlɔ bena: “Yehowa mewɔa naneke, ne meɖe eƒe tameɖoɖo fia eƒe dɔla, nyagblɔɖilawo hafi o.” (Amos 3:7) Àte ŋu akpɔ nu siwo Yehowa ɖe fia to eƒe nyagblɔɖilawo dzi la le eƒe Nya, Biblia, si tso gbɔgbɔ me la me.—Timoteo II, 3:16, 17.\nNu siwo Biblia ɖe fia ku ɖe etsɔme ŋu dometɔ ɖekae nye nu si tɔgbi medzɔ kpɔ o si ava anyigba bliboa dzi le etsɔme si gbɔna kpuie. Yesu gblɔ be: “Xaxa gã lava, esi meva kpɔ tso xexeame ƒe gɔmedzedze vaseɖe egbegbe o.” (Mateo 24:21) Amegbetɔ aɖeke mate ŋu axe mɔ ɖe nu sia ƒe dzɔdzɔ nu o. Le nyateƒe me la, susu aɖeke meli si ta tadeagula vavãwo adi be yewoaxe mɔ nɛ o. Nu ka tae? Elabena nudzɔdzɔ sia aɖe vɔ̃ɖinyenye katã ɖa le anyigbaa dzi, eye wòahe “dziƒo yeye kple anyigba yeye,” si nye dziɖuɖu yeye kple anyigba dzi ƒome yeye la, avae. Le xexe yeye ma me la, “Mawu latutu aɖatsi sia aɖatsi ɖa le [amewo ƒe] ŋku me, eye ku maganɔ anyi akpɔ o, eye konyifafa kple ɣlidodo kple veve aɖeke maganɔ anyi o.”—Nyaɖeɖefia 21:1-4.\nEya ta ɖe susu mele eme be nàdi ɣeyiɣi ade ŋugble le nu si Biblia gblɔ tso tɔtrɔ mawo ŋu la ŋu oa? Àhiã kpekpeɖeŋu le esia wɔwɔ mea? Ekema bia Yehowa Ðasefowo ne woakpe ɖe ŋuwò. Alo ŋlɔ agbalẽ ɖo ɖe magazine sia talawo. Ðoe kplikpaa be yemanɔ agbe na egbea ko o, ke boŋ yeanɔ agbe na etsɔme wɔnuku si gbɔna la hã.\n‘Midzudzɔ dzimaɖitsitsi. Etsɔ si gbɔna la, adze agbagba le eya ŋutɔ ƒe nuwo ŋuti’


GBE BUBU Albanian Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Setswana Shona Silozi Slovak Slovenian Spanish Swahili Swedish Thai Tsonga Turkish Ukrainian Urdu Vietnamese Zulu\n• Todzimawunyaa ŋuti ɖoɖo kae nàte ŋu azã le tenɔnɔ ɖe nuteɖeamedzi nu me?\nGbesiagbe la, àte ŋu axlẽ Yesu ƒe nufiafia vevi siwo dze le mawunya ma me alo le teƒe bubu le Nyanyuigbalẽawo me la dometɔ ɖeka. To ŋugbledede le nufiafia mawo ŋu kple tɔwò sinua wɔwɔ be yeazã wo le yeƒe agbenɔnɔ me la, àte ŋu akpɔe adze sii be yeƒe dzidzɔkpɔkpɔ dzi ɖe edzi, eye yeƒe nuteɖeamedziwo dzi ɖe kpɔtɔ.—12/15, axa 12-14.\n• Susu nyui etɔ̃ kawo tae hamemegãwo naa hehe subɔsubɔdɔwɔlawo be woatsɔ agbanɔamedzi bubuwo?\nLe alesi Yehowa Ðasefowo ƒe xexlẽme le dzidzim ɖe edzii ta la, wohiã ŋutsu siwo ate ŋu awɔ dzikpɔkpɔdɔwo be woakpe ɖe nyɔnyrɔxɔla yeyewo ŋu be woawɔ ŋgɔyiyi. Tsitsi alo lãmesẽkuxiwo ɖe nusi hamemegã tsitsiwo ate ŋu awɔ la dzi kpɔtɔ. Eye hamemegã bibi aɖewo le agbanɔamedzi bubu siwo menye hame siwo me wole tɔ ɖeɖeko o la tsɔm, eyata ɖewohĩ womate ŋu awɔ geɖe le woƒe hamea me abe alesi wowɔna tsã ene o.—1/1, axa 29.\n• Aleke amewo xɔ mawu siwo menye nu ŋutɔŋutɔwo o la dzi see?\nAmewo dea ta agu na woƒe subɔsubɔha ƒe mawuwo, gake nusiawo ate ŋu anye mawu siwo me agbe mele o siwo mate ŋu axɔ na ame o abe alesi wònɔ le Baal gome le Eliya ŋɔli ene. (Fiawo I, 18:26, 29; Psalmo 135:15-17) Ame bubuwo dea bubu modzakaɖela alo kamedefefe wɔla xɔŋkɔwo ŋu, amesiwo mate ŋu ana etsɔmemɔkpɔkpɔ gobii aɖeke wo o. To vovo na ema la, Yehowa ya li ŋutɔŋutɔ eye wòwɔna ɖe eƒe tameɖoɖowo dzi.—1/15, axa 3-5.\n• Nukae míate ŋu asrɔ̃ tso alesi Kain wɔ nu ɖe Mawu ƒe nuxlɔ̃ame ŋu me?\nMawu na mí tiatiawɔblɔɖe, eye míate ŋu atia be míawɔ nu nyui tsɔ wu be míagbe ewɔwɔ, abe alesi Kain wɔ nue ene. Biblia ƒe nuŋlɔɖiwo hã ɖee fia be Yehowa hea ʋɔnudɔdrɔ̃ vaa amesiwo gbea dzime tɔtrɔ la dzi.—1/15, axa 22-3.\n• Nukatae dzadzɛnyenye le vevie ŋutɔ fifia?\nAgbenɔnɔ ƒe tɔtrɔ va wɔe be ame geɖe megazãa ɣeyiɣi geɖe ɖe woƒe aƒewo me dzadzraɖo ŋu abe alesi wònɔ tsã ene o. Abe alesi wòle le nuɖuɖu kple tsi gomee ene la, aɖabaŋeŋe ƒu dzadzɛnyenye dzi ate ŋu ana be nu nagblẽ le wò lãmesẽ ŋu vevie. Tsɔ kpe ɖe ŋutilã me dzadzɛnyenye ŋu la, Biblia te gbe ɖe dzadzɛnɔnɔ le gbɔgbɔ me, le agbenɔnɔ me, kple le susu me dzi vevie.—2/1, axa 3-6.\n• Paulo gblɔ le ɖasefo siwo nɔ anyi do ŋgɔ na Kristotɔwo ŋu be womegawɔ wo ‘blibo yewo manɔmee o.’ Le mɔ ka nu? (Hebritɔwo 11:40)\nLe Ƒe Akpe Ðeka ƒe Dziɖuɖu si gbɔna me la, Kristo kple nɔvia amesiamina siwo anye fiawo kple nunɔlawo le dziƒo la ana viɖe siwo ado tso tafea me nasu amesiwo wofɔ ɖe tsitre la si. Abe alesi wode dzesii le Hebritɔwo ta 11 ene la, woawɔ ame wɔnuteƒe mawo ‘woade blibo.’—2/1, axa 23.\n• Nya ka gblɔm Paulo nɔ esime wògblɔ na Hebritɔwo be: ‘Miekpɔ tsi tre sesĩe yiɖase ɖe ʋu me haɖe o’? (Hebritɔwo 12:4)\nNusi fiam wònɔe nye tsitrenɔnɔ sesĩe aɖase ɖe ku me. Blema kpɔɖeŋu aɖewo ɖee fia be ame aɖewo wɔ nuteƒe vaseɖe ku me ke. Togbɔ be womedo Hebritɔ siwo Paulo ŋlɔ agbalẽa na kpɔ ɖo afima o hã la, ehiã be woawɔ ŋgɔyiyi aɖo tsitsi gbɔ, woatu woƒe xɔse ɖo be woate ŋu ado dzi le nɔnɔme ɖesiaɖe si ava wo dzi la me.—2/15, axa 29.\n• Nukatae wòasɔ wu be míadzudzɔ gbɔgblɔ be Yehowa ƒe nublanuikpɔkpɔ ɖea eƒe dzɔdzɔenyenye dzi kpɔtɔna?\nLe gbegbɔgblɔ aɖewo me la, be “woaɖe nu dzi akpɔtɔ” ate ŋu afia be woabɔbɔ eme alo atsi enu. Yehowa nye dzɔdzɔenyenye kple nublanuikpɔkpɔ siaa ƒe Mawu, eye ne ele nɔnɔme eve mawo ɖem fia la, wowɔa dɔ aduadu. (Mose II, 34:6, 7; Mose V, 32:4; Psalmo 116:5; 145:9) Mehiã be nublanuikpɔkpɔ nabɔbɔ Yehowa ƒe dzɔdzɔenyenye me alo aɖe edzi akpɔtɔ o.—3/1, axa 30.\n• Ðe wòsɔ be Kristotɔ nana woasi atike na eƒe ƒometɔ si kua?\nAtike sisi na ame kuku nye nusi wowɔna tsɔ kpɔa eta be magagblẽ kaba o. Blematɔ aɖewo wɔe le subɔsubɔ kɔnuwo ta. Manɔ nenema le tadeagula vavãwo gome o. (Nyagblɔla 9:5; Dɔwɔwɔwo 24:15) Ðeko atike sisi na ame kukua ahe ŋutilã la ƒe tɔtrɔ agazu anyi, si nu womate ŋu axe mɔ ɖo keŋkeŋ o, ɖe megbe vie. (Mose I, 3:19) Gake mahiã be woatsi dzi ne sewo bia be woasi atike na ame kukua, ƒometɔ aɖewo dii nenema, alo ehiã elabena ame aɖewo atso didiƒe ava kua teƒe ta o.—3/15, axa 29-31.\n• Biblia me kpɔɖeŋu kawoe fia mí be Mawu xɔa dukɔwo katã me tɔwo?\nYehowa dɔ nyagblɔɖila Yona be wòaxlɔ̃ nu Niniwetɔwo, eye Mawu ƒoe ɖe Yona nu be woalɔ̃ ɖe woƒe dzimetɔtrɔa dzi. To nya kple kpɔɖeŋu me la, Yesu de dzi ƒo be woaɖe lɔlɔ̃ afia Samariatɔwo. Apostolo Petro kple apostolo Paulo siaa wɔ akpa aɖe le nyanyuia tsɔtsɔ yi na amesiwo menye Yudatɔwo o me. To kpɔɖeŋu mawo me la, míate ŋu ade dzesi alesi wòhiã be míadze agbagba akpe ɖe ameƒomevi ɖesiaɖe ŋui.—4/1, axa 21-4.\nw02 4/15 axa 30


ESI tɔdziʋua le gegem ɖe Belfast Lough, si nye ƒukɔme aɖe la, mɔzɔla siwo le tɔdziʋua me la dometɔ ʋɛ aɖewo do va ƒo ƒu ɖe eƒe gbadzaƒea eye wokpɔe be agudzedze ƒe keklẽ na togbɛ damawo dze nyuie ŋdi kanya ma. May 1910 mee. Le mɔzɔlaawo dometɔ ɖeka, si nye Charles T. Russell gome la, zi atɔ̃liae nye ema wòva Ireland. Nɔviŋutsu Russell kpɔ meli gã nyadri eve aɖewo siwo wɔm wonɔ ɣemaɣi: ɖekae nye Titanic, si va nyrɔ nublanuitɔe la, eye evelia si ɖii lae nye Olympic. * Biblia Nusrɔ̃vi wuieve aɖewo nɔ tsitre ɖe ʋudzeƒea, le meliwɔƒea megbe ɖaa nɔ elalam.\nƑe 20 aɖewo do ŋgɔ esi Nɔviŋutsu Russell nɔ mɔ nyuitɔ si dzi wòato akaka nya nyuia le xexea me godoo dim la, eɖoe be yeazɔ mɔ tso Amerika ayi xexea ƒe teƒe vovovowo. Le eƒe mɔzɔzɔ gbãtɔa, si gɔme wòdze le July 1891 me la, Ireland wòyi gbã. Esi wònɔ tɔdziʋu si nye City of Chicago me la, ekpɔ ale si ɣea gbã amigo ɖe Queenstown ƒe anyigba ƒuƒuia dzi le adzɔge ɖaa, eye ɖewohĩ esia na wòɖo ŋku nya siwo edzilawo gblɔ nɛ tso afi sia si nye wo denyigba ŋu la dzi. Esi Nɔviŋutsu Russell kple eƒe mɔzɔhati siwo nɔ tɔdziʋu ma me la zɔ to du siwo me nɔ dzadzɛ la me eye wokpɔ kɔƒenuto siwo nya kpɔ la, wode dzesii be teƒea nye agble si “ƒu henɔ lalam na ŋeŋe.”\nLe wo katã me la, Nɔviŋutsu Russell zɔ mɔ yi Ireland zi adre. Anɔ eme godoo be didi si wòƒã ɖe ɖetsɔlemetɔwo me le eƒe mɔzɔzɔ gbãtɔa me lae wɔe be le eƒe mɔzɔzɔ siwo kplɔe ɖo me la, ame alafawo, eye ɣeaɖewoɣi ame akpewo va sea eƒe nuƒoa. Kaka wòagadze eƒe mɔzɔzɔ evelia gɔme le May 1903 me la, wodo boblo dutoƒokpekpe siwo wòawɔ le Belfast kple Dublin la le du mawo ƒe nyadzɔdzɔgbalẽwo me. Nɔviŋutsu Russell gblɔ be “nyaselawo ɖo to nyuie” le afi sia afi esime yenɔ nyati si nye “Ŋugbedodo Si Dzi Woka Atam Ðo,” si ku ɖe Abraham ƒe xɔse kple yayra siwo amegbetɔƒomea akpɔ le etsɔme ŋu la me dzrom.\nEsi amewo tsɔ ɖe le nya nyuia me le Ireland vevie ta la, Nɔviŋutsu Russell gayi Ireland ake le eƒe mɔzɔzɔ etɔ̃lia si me wòyi Europa le la me. Nɔviŋutsu atɔ̃ va kpee le Belfast ƒe tɔdziʋudzeƒea ŋdi aɖe le April 1908 me. Wodo boblo dutoƒonuƒo si ƒe tanyae nye, “Womu Satana Ƒe Fiaɖuƒea Ƒu Anyi” la hafi wòva, eye esia wɔe be “ɖetsɔlemetɔ 300 aɖewo va se nuƒoa” gbe ma gbe fiẽ. Ezã Ŋɔŋlɔawo aɖaŋutɔe tsɔ ɖo nya ŋu na tsitretsiɖeŋula aɖe si nɔ wo dome. Le Dublin la, tsitretsiɖeŋula bubu aɖe, si nye ɖekakpui sɔlemedelawo ƒe habɔbɔ (YMCA) ƒe agbalẽŋlɔla, Aƒetɔ O’Connor, ɖoe kplikpaa be yeana nyasela siwo wu 1,000 la natsi tsitre ɖe Biblia Nusrɔ̃viawo ŋu. Nu kae va dzɔ?\nNa míatrɔ ayi megbemegbe aɖo ŋku nu siwo anya dzɔ gbe ma gbe la dzi. Ŋutsu aɖe si di vevie be yeake ɖe Biblia me nyateƒea ŋu la ɖoe be yeayi aɖase dutoƒonuƒo si wodo bobloe le The Irish Times nyadzɔdzɔgbalẽa me. Bebli hafi wòte ŋu kpɔ nɔƒe le ƒuƒoƒe si me yɔ fũu kple vavalawo la me. Ŋutsua lé to ɖe nuƒola ta ƒowɔ, si ɖo ge wuyaa eye wòdo kot yibɔɔ legbee aɖe la ƒe nyawo ŋu nyuie. Esi nuƒolaa nɔ nuƒoa ƒom la, enɔ yiyim nɔ gbɔgbɔm le kplɔ̃a ta henɔ asi wɔm ɖe eƒe nyawo dzi, eye wònɔ ŋɔŋlɔawo me ɖem ɖe wo nɔewo yome le ɖoɖo nu ale gbegbe be ŋutsua va nɔ Biblia me nyateƒeawo gɔme sem nyuie. Togbɔ be nuƒolaa mezã nuƒomɔ̃ o hã la, eƒe gbe de afi sia afi le ƒuƒoƒea, ale be nyaselawo ƒe to nɔ eƒe nuƒo si xɔ gaƒoƒo ɖeka kple afã la ŋu. Azɔ, esi wòɖo nyabiabia-kple-ŋuɖoɖo dzi la, Aƒetɔ O’Connor kple exɔlɔ̃wo bia nya sesẽwo nuƒolaa, gake ete ŋu ʋli Biblia me gbedeasia ta kple aɖaŋudzedze geɖe. Esia dze nyaselawo ŋu eye woƒo asikpe ɖe edzi. Esi ɖoɖoe zi mlɔeba la, ŋutsua te ɖe nɔviawo ŋu kple susu be yeagasrɔ̃ nu geɖe. Ame siwo nɔ anyi ɣemaɣi la ka nya ta be, mɔ sia dzie ame geɖe to va nya nyateƒea.\nEsi Nɔviŋutsu Russell ɖo tɔdziʋu si nye Mauretania le New York le May 1909 me hedze eƒe mɔzɔzɔ enelia gɔme la, ekplɔ Nɔviŋutsu Huntsinger, si bi ɖe nuŋɔŋlɔ me la ɖe asi, ale be le woƒe ƒudzimɔzɔzɔa me la, Nɔviŋutsu Russell anɔ nyati siwo ava do le Gbetakpɔxɔ me la me nyawo gblɔm nɛ wòanɔ ŋɔŋlɔm. Ame 450 ye va se Nɔviŋutsu Russell ƒe dutoƒonuƒoa le Belfast, eye wo dometɔ siwo ade 100 nɔ tsitrenu le esi womekpɔ zikpui o ta.\nNɔviŋutsu C. T. Russell le tɔdziʋu si nye Lusitania me\nAlea tɔgbi kee nuwo yi le eƒe mɔzɔzɔ atɔ̃lia si ŋu míeƒo nu tsoe le gɔmedzedzea me la me. Esi Nɔviŋutsu Russell ƒo dutoƒonuƒo le Dublin vɔ la, mawunyaŋutinunyala xɔŋkɔ aɖe si Aƒetɔ O’Connor kplɔ ɖe asi la bia nyawoe eye wòtsɔ Ŋɔŋlɔawo ɖo wo ŋu nɛ wòdze nyaselawo ŋu ale gbegbe. Le ŋkeke si kplɔe ɖo dzi la, Nɔviŋutsu Russell kple eƒe mɔzɔhatiwo ɖo tɔdziʋu aɖe si tsɔa lɛtawo eye wòƒua du la, yi Liverpool eye woɖo Lusitania, meli si amewo nya nyuie la yi New York. *\nWodo boblo dutoƒonuƒo aɖe le nyadzɔdzɔgbalẽ si nye The Irish Times me, le May 20, 1910 dzi\nWogado boblo dutoƒonuƒowo le Nɔviŋutsu Russell ƒe mɔzɔzɔ adelia kple adrelia hã me le ƒe 1911 me. Le ƒe ma ke ƒe ada me la, Biblia Nusrɔ̃vi 20 siwo nɔ Belfast la xɔ vavala 2,000 siwo va se nuƒo si ƒe tanyae nye “Agbenɔnɔ Le Ku Megbe” la. Aƒetɔ O’Connor gakplɔ subɔsubɔhaŋgɔnɔla aɖe ɖe asi va Dublin hã; ebia nya geɖe, gake Nɔviŋutsu Russell tsɔ Ŋɔŋlɔawo ɖo eƒe biabiawo ŋu ale gbegbe be nyaselawo ƒo asikpe ɖe edzi. Le kele me la, Nɔviŋutsu Russell yi ɖaƒo dutoƒonuƒo le du bubuwo hã me, eye ame geɖe va se eƒe nuƒoawo. Aƒetɔ O’Connor kple ame 100 siwo kpe ɖe eŋu la gadze agbagba ake be yewoagblẽ kpekpea me le Dublin, gake nyaselawo de nuƒolaa dzi dzonɔamemetɔe.\nTogbɔ be Nɔviŋutsu Russell koŋue ƒoa dutoƒonuƒowo ɣemaɣi hã, enyae be “ame aɖeke mate ŋu agblɔ be ne yemeli o la, nuwo matsɔ afɔ nyuie o,” elabena “menye amegbetɔ ƒe dɔe dɔ sia nye o; Mawu ƒe dɔe.” Dutoƒonuƒo siwo wodoa bobloe ame geɖe va sena lae nye Dutoƒokpekpe siwo míewɔna egbea la ƒe gɔmedzedze; enye mɔnu nyui aɖe si dzi woto kaka Biblia me nyateƒeawo. Nu kae do tso eme? Woto dutoƒonuƒowo dzi kaka nya nyuia, eye esia wɔe be woɖo hame yeyewo ɖe dugã vovovowo me le Ireland.—Nu Nyui Siwo Le Míaƒe Nudzraɖoƒe, le Britain.\n^ mm. 3 Anɔ abe ƒe eve megbee Titanic la nyrɔ.\n^ mm. 9 Woda ƒugɔmebɔmb tsɔ gbã Lusitania la le Ireland ƒe anyieheƒuta le May 1915 me.\nƉoe Ɖe Amewo Ɖoe Ɖe Amewo Woto Dutoƒonuƒowo Dzi Kaka Nya Nyuia Le Ireland\nOdio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA February 2018\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA February 2018


Colossiens – Togo Chrétien\nPAULO ƑE AGBALẼ SI WÒŋLɔ NA KOLOSETɔWO\nɖikeke va ɖo kristotɔ siwo nɔ Kolose la dome le Kristo ƒe\nmawunyenye ŋu. Aʋatsonufiala aɖewo hã nɔ nu dada aɖewo\nfiam. Eya ta Kolose kristotɔwo ɖo Epafrodito ɖa be wòasrã\nPaulo kpɔ le gaxɔ me eye wòase eƒe susu tso Kristo ƒe\nmawunyenye kple ŋufiafia bubuawo ŋuti. Ale Paulo ŋlɔ agbalẽ\nsia na Kolosetɔwo, ɖe nya me na wo, le aʋtsonufialawo ƒe\nnufiafia ŋuti eye wòɖo kpe edzi na wo bena Kristo nye Mawu\nle go ɖe sia ɖe me. Efia nu tso ale si wòle be srɔ̃ŋutsuwo kple\nsrɔ̃nyɔnuwo, viwo kple dzilawo nanɔ ɖe wo nɔewo ŋu la hã\n1. Kpɔkplɔyiɖeme, 1:1-14\n2. Nufifia tɔxɛwo, 1:15-2:23\n3. Agbenɔnɔ yeyea kple xoxoa tsɔtsɔ sɔ kple wo nɔewo, 3:1-4:6\n4. Taƒonyawo, 4:7-18\n1 Agbalẽ sia tso Paulo, ame si Mawu tia be wòanye Yesu Kristo ƒe dɔtsɔla kple\nnɔvi Timoteo gbɔ le yiyim na 2 kristotɔ wɔnuteƒewo kple Mawu ƒe ame siwo le\nKolose dua me.\nMawu mía Fofo la ŋutɔ nakɔ eƒe yayra ɖe mia dzi eye wòatsɔ eƒe ŋutifafa ayɔ\nGbedodoɖa kple akpedada\n3 ɣesiaɣi ne míele gbe dom ɖa ɖe mia ta la, míedzea egɔme kple akpadada na Mawu\nmíaƒe Aƒetɔ Yesu Kristo Fofo, 4 elabena míese nu geɖe tso ale si miexɔ Aƒetɔ la dzi\nse kple lɔlɔ̃ manyagblɔ si mietsɔ na eƒe amewo la ŋu. 5 Eye tso ŋkeke gbãtɔ si dzi\nwogblɔ nyanyui la na mi va se ɖe fifia la, mietsɔ xɔse kpɔ mɔ na dzidzɔ tso dziƒo. 6\nNyanyui si wogblɔ na mi la eya ke gblɔm wole le xexeame godoo eye wòle amewo\nƒe agbenɔnɔ trɔm le afi sia afi, abe ale si wòtrɔ miaƒe agbenɔnɔ tso ŋkeke gbãtɔ si dzi\nmiese nu tso Mawu ƒe nublanuikpɔkpɔ gã na vɔ̃wɔlawo ŋu eye miese eme ene.\n7 Epafra míaƒe hadɔwɔla lɔlɔ̃ lae tsɔ nyanyui la vɛ na mi. Eyae nye Yesu\nKristo ƒe subɔla si le kpekpem ɖe mía ŋuti le afi sia ɖe mia teƒe. 8 Eye eyae nye ame\nsi gblɔ ale si mietsɔ lɔlɔ̃ gã si Gbɔgbɔ Kɔkɔe la de mia me la le amewo lɔ̃m la na mí.\n9 Eya ta tso gbe si gbe míese mia ŋkɔ zi gbãtɔ ko la, míedoa gbe ɖa ɖe mia ta\nɣesiaɣi eye míebiaa Mawu be wòakpe ɖe mia ŋuti miase nu si wòdi be miawɔ la\ngɔme, eye wòawɔ mi mianye nunyalawo tso gbɔgbɔmenuwo ŋuti. 10 Míegabiana hã\nbe miaƒe agbenɔnɔ nadze Aƒetɔ la ŋu ɣesiaɣi eye woade bubu eŋuti, ale be mianɔ\nnyuiwɔwɔ dzi na ame bubu wo ɣesiaɣi, le esime miele esrɔ̃m ɣesiaɣi be mianya\nMawu ɖe edzi wu.\n11Míele gbe dom ɖa hã be Mawu ƒe ŋusẽ gã nayɔ mia me fũ ale be nu ka kee\nadzɔ hã la, miate ŋu anɔ te sesῖe eye Aƒetɔ la ƒe dzidzɔ nayɔ mia me taŋtaŋ ɣesiaɣi.\n12 Eye be miada akpe na Fofo la, ame si wɔ mí be míedze na gomekpɔkpɔ le nu\nsiwo kekeli la ƒe fiaɖuƒemetɔwo akpɔ gome le la me. 13 Elabena eyae ɖe mí tso\nviviti ƒe ŋusẽ kple Satana ƒe fiaɖuƒe la me eye wòkplɔ mí va Via lɔlɔ̃ la ƒe fiaɖuƒe\nmee; 14 eyae ƒle ablɔɖe na mí kple eƒe ʋu xɔasi la eye wòtsɔ míaƒe nu vɔ̃wo katã ke\nKristo nye ta na nuwo katã\n15 Kristoe nye Mawu si míekpɔna o la ƒe nɔnɔme tututu. Eli hafi Mawu wɔ nu sia\nnu eye le nyateƒe me la, 16 Kristo ŋutɔe nye nu sia nu si le dziƒo kple anyigba dzi,\nnu siwo míekpɔna kple nu siwo míekpɔna o la siaa Wɔla. Eya kee wɔ gbɔgbɔwo ƒe\nxexeme si míekpɔna o la, eƒe fiawo, fiaɖuƒewo, amegãwo kple woƒe ŋusẽwo. Kristo\nwɔ esiawo katã na eya ŋutɔ ƒe ŋudɔwɔwɔ kple ŋutikɔkɔe. 17 Eli xoxoxo hafi nu sia\nnu va dzɔ eye eƒe ŋusẽ lé xexeamenuwo katã ƒo ƒui. 18 Eye eyae nye ta na hame,\nsinye eƒe ŋutilã, eyae nye gɔmedzedzea kple ame siwo fɔ tso yɔme ƒe ŋgɔgbetɔ, ale\nbe le nu sia nu me la, wòanye gbãtɔ. 19 Elabena Mawu di be nu sia nu si le ye me la\nnanɔ ye Vi hã me.\n20 Mawu to nu si Via wɔ me, ʋu mɔ be nu siwo katã le dziƒo kple anyigba\ndzi la, nava Via gbɔ. Elabena Kristo to eƒe ku le atitsoga ŋuti me wɔ ŋutifafa le\nMawu kple amewo katã dome to eƒe ʋu me. 21 Ehe ŋutifafa sia vɛ na mi ame siwo\nnɔ adzɔge tsã tso Mawu gbɔ la hã. Tsã la mienye Mawu ƒe futɔwo, mielé fui eye\nmiaƒe susu vɔ̃wo kple nu vɔ̃wɔwɔwo na be mi kplii dome klã gake azɔ la, egakplɔ mi\nva eɖokui gbɔe abe xɔlɔ̃awo ene. 22 Kristo wɔ esia to eƒe ku le atitsoga ŋuti me dzi\neye fifia to eƒe ku me la, ekplɔ mi va Mawu ƒe ŋkumee; miele tsitre ɖe Mawu ŋkume\name maɖifɔwoe eye naneke kura megale mia ŋuti si ana woaka mo na mi o. 23\nNu ɖeka si ku ɖe nu sia ŋuti koe nye be miaxɔ nyateƒe la dzi ase blibo, alé eme ɖe\nasi sesῖe, aku ɖe Aƒetɔ la ŋuti goŋgoŋgoŋ eye miaxɔ nyanyui la dzi ase be Yesu\nku ɖe mia ta. Hekpe ɖe esia ŋuti la, mixɔe se be aɖe mi, ɖikeke aɖeke manɔmee.\nEsiae nye nukunya kple nya si va na mi katã eye wòle kakam ɖe xexeme blibo la\nkatã fifia. Eye enye dzidzɔ na nye, Paulo, be magblɔ nya sia na ame bubuwo.\n24 Ke nye dɔ ƒe akpa aɖee nye be makpe fu ɖe mia ta, eye enye dzidzɔ nam\nbe wòle nenema, elabena mele kpekpeɖeŋu nam be Kristo ƒe fu siwo wòkpe ɖe eƒe\nŋutilã si nye eƒe hamea ta la nawu enu.\nWoɖe nya ɣaɣla la ɖe go\n25 Mezu hamea ƒe subɔla abe ale si Mawu dɔm abe xɔnuvi ene be mawu eƒe nya\nblibo la nu, 26 nya ɣaɣla si woɣla ɖi tso ƒe alafawo kple dzidzimewo me ke, gake\nazɔ la eɖee fia ame kɔkɔewo. 27 Ame siawo Mawu lɔ̃ be yeana woanya yeƒe\nŋutikɔkɔe ƒe kesinɔnu ɣaɣlawo le Trɔ̃subɔlawo dome, nu ɣaɣla sia nye be Kristo le\nmia me, si nye ŋutikɔkɔe ƒe mɔkpɔkpɔ.\n28 Eya ta afi sia afi si míeyina la, míeƒoa nu tso Kristo ŋuti na ame siwo katã\nle klalo be woaɖo to. Míefῖaa nu wo eye míexlɔ̃a nu wo vevie abe ale si míate ŋui\nene. Míedina be míakplɔ ame sia ame ayi Mawu ƒe ŋkume fɔɖiɖimanɔŋui ɖe dɔ si\nKristo wɔ na wo dometɔ ɖe sia ɖe la ta. 29 Esiae nye nye dɔ, eye mate ŋu awɔe to\nKristo ƒe ŋusẽ triakɔ si le dɔ wɔm le menye la ɖeɖe ko me.\n2 Adzɔ dzi nam ŋutɔ nenye be ɖe mianya ale si medoa gbe ɖa\nmadzudzɔmadzudzɔe ɖe miawo kple hame si le Laodikea la kpakple nɔvi vevi bubu\nsiwo menyam kura o la hã ta. 2 Nu si mebia Mawu na mi lae nye be: dzideƒo nanɔ\nmia si eye lɔlɔ̃ ƒe ŋusẽ nabla mi ɖekae ale be miate ŋu akpɔ mɔnu anya Kristo le\nkakaɖedzi me kple gɔmesese deto vavãtɔ. Elabena Mawu ƒe ɖoɖo ɣaɣla si wòva ɖe\nfia mlɔeba lae nye Kristo ŋutɔ. 3 Eya mee woɣla nunya triakɔ ƒe kesinɔnuwo\nDedienɔnɔ si vana to agbenɔnɔ le Kristo Yesu me, me\n4 Mele nya siawo gblɔm na mi elabena mele vɔvɔ̃m be ame aɖe ate ŋu ava ble mi,\nalo ado lã mi to eƒe aɖe ŋanɛ nyawo gbɔgblɔ na mi me. 5 Togbɔ be gbɔnye didi tso\nmia gbɔ hã la, nye dzi le mia ŋu. Mekpɔ dzidzɔ elabena miele agbe nɔm nyuie eye\nmiaƒe xɔse hã le ŋusẽ kpɔm ɖe edzi le Kristo me. 6 Azɔ abe ale si miexɔ Kristo dzi\nse be aɖe mi ene la, mixɔ se nenema ke le miaƒe gbe sia gbe ƒe nuwɔnawo me; eye\nmiwɔ ɖeka kplii blibo le xɔse me. 7 Mili ke ɖe eya amea me blibo eye miaxɔ\nnunyiame tso egbɔ. Mikpɔ egbɔ be mietsi ɖe edzi le Aƒetɔ la me. Mina dzidzɔ kple\nakpedada nayɔ miaƒe agbe me fũ ɖe nu gã siwo katã wòwɔ na mi la ta.\n8 Migana ame aɖeke natsɔ eƒe xexemenunya kple nyaŋuɖoɖo siwo wotu ɖe\namegbetɔ ƒe nunya dzi, ke menye ɖe nu siwo Kristo gblɔ dzi o la awɔ mi kluviwoe,\nkple dzidzɔ o. 9 Elabena Mawu ƒe blibonyenye la katã nɔ Kristo me le ŋutilã ƒe\ndzedzeme nu 10 eye blibonyenye sia yɔ mi fũ le Kristo me, ame si nye ta na ŋusẽwo\nkple dziɖulanyenyewo katã. 11 Eya amea me hã wotso aʋa na mi, le esime mieɖe\nmiaƒe dzɔdzɔme nu vɔ̃ ŋutilã ɖa, menye kple aʋatsotso si wotsɔ asi tsoe o, ke esi\nwowɔ to Kristo me la boŋ. 12 To mawutsideta me mieku kplii eye mietsi tre kplii to\nmiaƒe xɔse si le Mawu ƒe ŋusẽ si fɔe tso ame kukuwo dome la me.\n13 Mieku ɖe nu vɔ̃wo me, eye womeɖe miaƒe dzodzro vɔ̃wo ɖa le mia ŋu\nhaɖe o. Gake ena be miekpɔ gome le Kristo ƒe agbenɔnɔ me, elabena etsɔ miaƒe nu\nvɔ̃wo ke mi, 14 eye wòtutu nya si wotsɔ ɖe mia ŋuti la ɖa, vodada siawo nye eƒe se\nsiwo dzi mieda le la. Etsɔ nu vɔ̃ siawo katã klã ɖe Kristo ƒe atitsoga ŋuti eye wòɖe\nwo ɖa. 15 To esia me la, Mawu ɖe Satana ƒe ŋusẽ si wòatsɔ atɔ asi miaƒe nu vɔ̃wo\ndzii la ɖa, eye Mawu ɖe Kristo ƒe dziɖuɖu le atitsoga ŋuti afi si woɖe miaƒe nu vɔ̃wo\nkatã ɖa le la fia xexeame katã.\n16 Eya ta migana ame aɖeke naɖe ɖeklemi kpli mi le nu si mieɖuna alo nona\nŋu loo alo ale si miawo mieɖua Yudatɔwo ƒe azãwo, ŋkekenyuiwo, dzinu yeye ƒe\nwɔnawo kple Sabat ŋkekewo o la ta o. 17 Elabena esiawo katã nye ɖoɖo siwo wu\nenu esi Kristo va do. ɖoɖo siawo nye nu la ŋutɔ ƒe vɔvɔli ko. Egɔmee nye wonye\nKristo ŋutɔ ƒe vɔvɔli ko. 18 Migana ame aɖeke nable mi be esi miegbe be\nyewomasubɔ mawudɔlawo abe ale si wogblɔ na mi ene o ta la, miele tsɔtsrɔ̃ ge o.\nWogblɔna be yewokpɔ ŋutega eye yewonya be ele be miasubɔ mawudɔlawo. Ame\nsiawo nye dadalawo togbɔ be wogblɔna be yewonye ɖokuibɔbɔɖeanyilawo hã. Susu\nwɔnuku le wo si. 19 Ke womeku ɖe Kristo ŋu, ame si nye ta si ŋu mi ame siwo katã\nnye eƒe ŋutilã la ku ɖo o; elabena eƒe lãmeka sesẽwo wotsɔ bla mí ɖekae eye míete\nŋu tsina elabena míexɔa nunyiame kple ŋusẽ tso eya ɖeka ko gbɔ.\n20 Le nyateƒe me, esi mieku kple Kristo ta la, mievo tso nu si xexemetɔwo\nbuna tso ɖeɖekpɔkpɔ ŋuti la si me. Woƒe susue nye be, ame akpɔ ɖeɖe to dɔ nyui\nwɔwɔ kple sewo dzi wɔwɔ me. Ne ele alea la, nu ka tae miegale wo wɔwɔ dzi eye\nwoƒe se mawo gabla mi ɖo? 21 Wobe migaɖu esi o, migaɖɔ ekemɛ kpɔ o, eye wobe\nmigaka asi nuɖuɖu aɖewo ya ŋuti kura o; nu ka tae? 22 Kpɔ ɖa, se mawo ya la\namegbetɔ, numaɖinu ƒe ɖoɖowo ko wonye, elabena nuɖuɖu la, ɖe ko wowɔe be ame\nnaɖu. 23 Se siawo anya dze se nyuiwoe elabena wonye se siwo hiã\name ɖokuitsɔtsɔke kple ɖokuibɔbɔ blibo eye wo dzi wɔwɔ sesẽ, gake ŋusẽ aɖeke\nmele wo si be ame natsɔ aɖu eƒe susuwo kple dzodzro vɔ̃wo dzi o. ɖeko wonaa ame\nɖoɖo na agbe dzadzɛ nɔnɔ\n3 Azɔ esi mietsi tre kple Kristo tso ku me ta la, mitsɔ miaƒe dziwo ɖo dziƒo ƒe\nkesinɔnuwo kple eƒe dzidzɔwo ŋuti, afi si Kristo le Mawu ƒe axadzi le, le bubu kple\nŋusẽ me. 2 Mina dziƒonuwo ŋutibubu naxɔ miaƒe susuwo me; migagblẽ miaƒe\nɣeyiɣiwo anɔ anyigba dzi nuwo ŋuti bum o.\n3 Elabena mieku eye wotsɔ mia kple Kristo ƒe agbe ɣla ɖe Mawu me. 4 Ne\nKristo si nye miaƒe agbe va do la ekema miawo hã miado kpakplii le ŋutikɔkɔe me.\n5 Eya ta migbe nu le anyigbadzinu siwo yɔ fũ kple nu vɔ̃ la gbɔ; miwu didi\nvɔ̃ siwo le fiefiem le mia me. Migawɔ naneke si ku ɖe ahasiwɔwɔ,\nmakɔmakɔnyenye, fieŋufieŋu kple ŋukpenanudzroamewo ŋuti o. Migasubɔ xexe sia\nme ƒe nu nyuiwo ɖe Mawu teƒe o, elabena esia nye Trɔ̃subɔsubɔ. 6 Mawu ƒe dziku\nhelihelῖ ava ame siwo wɔa nu siawo la dzi. 7 Miewɔa nu siawo tsã esi miele abe\nxexemetɔ bubuwo ko ene 8 gake azɔ la ɣeyiɣi la de na mi be miaɖe asi le\ndzikudodo, fuléle, fiƒode kple nya vlowo gbɔgblɔ ŋuti.\n9 Migaka aʋatso na mia nɔewo o; elabena mieɖe agbe xoxo la kple eƒe\nnuwɔnawo ɖa. 10 Azɔ la miele agbe yeye nɔm eye agbe yeye nɔnɔ sia na miele nu\nnyui wɔwɔ srɔ̃m gbe sia gbe le si dzedze me, be mianɔ ame si nye Wɔla la ƒe\nnɔnɔme me. 11 Le agbe yeye sia nɔnɔ me la, Griktɔ, Yudatɔ, aʋatsotso alo\naʋamatsomastso, ŋkumaʋamaʋutɔ alo Skitiatɔ, kluvi alo ablɔɖevi megali o, ke boŋ\nwo katã nye kristotɔ eye Kristo le wo katã me.12 Esi wònye be Mawu ame si na\nagbe yeye mi la ŋutɔe tia mi, wɔ mi kɔkɔe eye wolɔ̃ mi vevie ta la, mido dɔmetrɔtrɔ,\nnublanuikpɔkpɔ, ɖokuibɔbɔ, tufafa kple dzigbɔɖi ƒe awuwo na mia ɖokuiwo, 13 mihe\nadodo kple mia nɔewo, eye mitsɔ mia nɔewo ƒe vodadawo ke wo. Miɖo ŋku ale si\nAƒetɔ la tsɔ miaƒe nu vɔ̃wo ke mii la dzi eye miawo hã miatsɔ ake mia nɔewo\n14 Ƒo esiawo katã ta la, mina lɔlɔ̃ nafia ale si mianɔ agbee la mi, elabena esia\nana be hame la katã nanɔ anyi le ɖekawɔwɔ blibo me. 15 Mina ŋutifafa si tso Kristo\ngbɔ la naɖu dzi le miaƒe dziwo kple agbenɔnɔ blibo la katã me ɣesiaɣi, elabena esia\nnye miaƒe dɔdeasi kple mɔnukpɔkpɔ abe ame siwo nye ŋutilã ɖeka ƒe ŋutinuwo ene.\nEye mida akpe ɣesiaɣi. 16 Mina be Kristo ƒe nya la natso aƒe ɖe mia me le agbɔsɔsɔ\nme, esi miele nu fiam, le nu xlɔ̃m mia nɔewo kple Mawu menunya, eye midzi\nPsalmowo, hadzidziwo kple gbɔgbɔmehawo kpakple akpedada le miaƒe dziwo me na\nMawu. 17 Eye nu sia nu si miawɔ la, eɖeanye le nya me alo nuwɔwɔ me o, miwɔ wo\nkatã le Aƒetɔ Yesu ƒe ŋkɔ me eye miada akpe na Mawu Fofo la, to eya amea me.\nɖoɖo hena kristotɔwo ƒe aƒemegbenɔnɔ\n18 Mi srɔ̃nyɔnuwo la, mibɔbɔ mia ɖokuiwo na mia srɔ̃wo, elabena esia nye Aƒetɔ la\nƒe ɖoɖo na mi. 19 Eye mi srɔ̃ŋutsuwo hã la, milɔ̃ mia srɔ̃wo eye mialé be na wo eye\nmigado dziku ɖe wo ŋuti alo ablu ɖe wo ta o.\n20 Mi ɖeviwo la, ele be miabu mia fofowo kple mia dadawo ɣesiaɣi, elabena\nesiae dze Aƒetɔ la ŋu. 21 Mi fofowo la, miganɔ nya hem ɖe mia viwo ŋuti ale\ngbegbe be dzi naɖe le wo ƒo be woadzudzɔ agbagbadzedze o.\n22 Mi kluviwo la, miɖo to miaƒe anyigbadziƒetɔwo ɣesiaɣi; menye to\nameŋkumenuwɔwɔ me o, ke boŋ miawɔe ɣesiaɣi ne miaƒe aƒetɔwo meli o hã. Miɖo\nto wo faa ɖe miaƒe lɔlɔ̃ na Aƒetɔ la kple ale si miedi be yewoadze eŋui la ta. 23\nMitsɔ kutrikuku kple dzidzɔ wɔ nu sia nu si wòle be miawɔ la, abe Aƒetɔ lae miele\newɔm na ene, eye menye abe miaƒe anyigbadziƒetɔwo miele ewɔm na ene o, 24 esi\nmienyae be miaxɔ domenyinyi tso Aƒetɔ la gbɔ abe fetu ene. Elebena Aƒetɔ Kristo\nŋutɔe miele dɔ wɔm na. 25 Ame sia me si wɔ nu vɔ̃ la axɔ eƒe nu vɔ̃ ƒe fetu eye\nameŋkumekpɔkpɔ aɖeke manɔ eme o.\n4 Mi aƒetɔwo la, ele be miawɔ nu si nyo eye wòdze la ɖe miaƒe kluviwo ŋu.\nMiɖo ŋku edzi ɣesiaɣi be, miawo hã la Aƒetɔ le mia si le dziƒo eye wòle ŋku lém ɖe\nmia ŋuti vevie.\n2 Mido vevi gbedodoɖa, minɔ ŋudzɔ eye mida akpe na Mawu. 3 Mido gbe ɖa ɖe\nmíawo hã ta be Mawu naʋu agbo na míaƒe mawunyagbɔgblɔ be míaɖe gbeƒã\nKristo ƒe nu ɣaɣlawo esi ta mele game le afi sia ɖo. 4 Mido gbe ɖa be magblɔe eme\nnakɔ abe ale si mate ŋui ene.\n5 Miwɔ mɔnukpɔkpɔ suetɔ kekeake ŋutidɔ ne miatsɔ aɖe gbeƒã nyanyui lae na\name bubuwo. Mizɔ le nunya me le miaƒe nuƒoƒo kple wo me. 6 Mina amenuveve\nkple dze nanɔ miaƒe nuƒoƒo me, elabena to esia me ko miate ŋu akpɔ ŋuɖoɖo nyuitɔ\nna ame sia ame.\n7 Tikiko, mía nɔvi lɔlɔ̃ la agblɔ ale si mele edzii la na mi. Enye kutrikula si subɔa\nAƒetɔ la kplim. 8 Medɔ dɔ tɔxɛ siae be wòava kpɔ ale si miele ɖa eye be wòafa akɔ\nna mi ade dzi ƒo hã na mi. 9 Mele Onesimo, nɔvi lɔlɔ̃ kple nuteƒewɔla si nye mia\ndetɔ la hã ɖom, ɖe mi. Eya kple Tikiko woagblɔ nu siwo le dzɔdzɔm le afi sia fifia la\n10 Aristarko, ame si le game kplim la do gbe na mi kple lɔlɔ̃; nenema kee\nnye Marko, Barnaba nɔvi. Abe ale si megblɔ na mi kpɔ ene la, ne Marko va mia gbɔ\nla, mixɔe dzidzɔtɔe.\n11 Yesu, si wogayɔna hã be Yusto la hã do gbe na mi nyuie. Ame siawo nye\nYudatɔwo le nye dɔwɔhatiwo dome hele dɔ wɔm na mawufiaɖuƒe la eye wonye\nakɔfafa gã aɖe nam. 12 Epafra, mia dometɔ ɖeka, ame si nye Yesu Kristo ƒe dɔla hã\ndo gbe na mi nyuie. Ele ʋiʋlim ɖe mia ta le gbedodoɖa me ɣesiaɣi be mianɔ te sesῖe\nle Mawu ƒe lɔlɔ̃nu blibo la me, atsi eye miakpɔ kakaɖedzi blibo. 13 Mate ŋu aka ɖe\nedzi na mi be, ewɔ dɔ sesῖe ɖe mi kple kristotɔ bubu siwo le Laodikea kple Hierapoli\nla nu, 14 Luka, Atikewɔla lɔlɔ̃ la kple Dema hã do gbe na mi nyuie.\n15 Mido gbe na nɔvi kristotɔ siwo le Laodikea nam. Mido gbe na Nimfa kple\nhame si kpea ta le eƒe aƒeme la nam. 16 Nenye be miexlẽ agbalẽ sia vɔ la, mitsɔe ɖo\nɖe Laodikea hame la hã woaxlẽ eye miawo hã mixɔ agbalẽ si meŋlɔ ɖo ɖe wo hã\naxlẽ. 17 Migblɔ na Arkipo be, “Kpɔ egbɔ be nèwɔ nu siwo katã Aƒetɔ la be nàwɔ.”\n18 Esia nye nye ŋutɔ nye gbedoname si meŋlɔ kple nye ŋutɔ nye asi. Miɖo\nŋku dzinye le nye gaxɔmenɔnɔ me le afῖ sia. Mawu ƒe amenuveve nanɔ anyi kpli mi.


Eye eya ke ɖo amea ɖewo wonye apostolowo, eye amea ɖewo hã nye nyagblɔɖilawo, eye amea ɖewo hã nye nyanyuiegblɔlawo, eye amea ɖewo hã nye kplɔlawo kple nufialawo, bene woadzra ame kɔkɔewo do hena subɔsubɔ ƒe dɔwɔwɔ hena Kristo ƒe ŋutilã tutu, halase esime mí katã miade Mawuvi la dzixɔse kple sidzedze ƒe ɖekanyenye la gbɔ, azu ŋutsu blibo, eye míade Kristo ƒe tsitsime blibo la ƒe dzidzenu la gbɔ,\nEkema xɔse la tso nyagbɔgblɔ me, hafi nyagbɔgblɔ la tsoa Mawu ƒe nya me vana.\n Azɔ hame, si le Yudea kple Galilea kple Samaria katã la, kpɔ tomefafa, eye wotu wo ɖokui, eye wole zɔzɔm le Aƒetɔ la vɔvɔ̃ me; eye wosɔ gbɔ to Gbɔgbɔ kɔkɔe la ƒe akɔfafa me. Eye wòva me bena, esi Petro tsa le afiawo katã la, eva ame kɔkɔe, siwo le Lida hã gbɔ.\nKe mizu nyadziwɔlawo, eye menye nyasela, siwo blea wo ɖokui ɖeɖeko o!\n2 Timoteo ๔:๒\nƉe gbe ƒã nya la, nɔ edzi, vovoɣi li alo vovoɣi meli o, ka mo, gbe nya, xlɔ̃ nu le dzigbɔɖeanyi kple nufiafia katã me.\n Miheyi ɖawɔ dukɔwo katã ne woanye nusrɔ̃lawo, miade mawutsi ta na wo ɖe Fofo la kple Vi la kpakple Gbɔgbɔ kɔkɔe la ƒe ŋkɔa me, miaha wo bena, woawɔ nusiwo katã meɖo na mi la; eye kpɔ ɖa, nye la meli kpli mi ŋkekeawo katã vaseɖe xexeame ƒe nuwuwu.


“Miele tsitre le xɔse me.”—KORINTOTƆWO II, 1:24.\n1, 2. Nukata wòle be xɔse nanɔ mía si, eye aleke míate ŋu ana ŋusẽ nanɔ eŋui?\nYEHOWA subɔlawo nyae be ele be xɔse nanɔ yewo si. Le nyateƒe me la, ‘ame ƒe nu mate ŋu adze Mawu ŋu ne xɔse mele esi o.’ (Hebritɔwo 11:6) Le esia ta nunya le eme be míado gbe ɖa abia gbɔgbɔ kɔkɔe kpakple xɔse, si nye eƒe kutsetse nyuiawo dometɔ ɖeka. (Luka 11:13; Galatiatɔwo 5:22, 23) Haxɔsetɔwo ƒe xɔse sɔsrɔ̃ hã ate ŋu ana nɔnɔme sia nasẽ ŋu le mía me.—Timoteo II, 1:5; Hebritɔwo 13:7.\n2 Míaƒe xɔse me asẽ ɖe edzi ne míeyi edzi wɔ ɖe mɔfiame si Mawu ƒe Nya la na Kristotɔwo katã dzi. Gbesiagbe Biblia xexlẽ kple agbalẽ siwo míexɔna tso “xɔnuvi nuteƒewɔla” gbɔ zazã atsɔ asrɔ̃ Ŋɔŋlɔawo moveviɖoɖotɔe ate ŋu adzi míaƒe xɔse ɖe edzi. (Luka 12:42-44; Yosua 1:7, 8) Kristotɔwo ƒe kpekpewo, kple takpekpe suewo kple gãwo dede edziedzi naa mía nɔewo ƒe xɔse dea dzi ƒo na mí. (Romatɔwo 1:11, 12; Hebritɔwo 10:24, 25) Eye míaƒe xɔse sẽa ŋu ne míeƒo nu na amewo le gbeadzisubɔsubɔdɔa me.—Psalmo 145:10-13; Romatɔwo 10:11-15.\n3. Le xɔse gome la, kpekpeɖeŋu kae míekpɔna tsoa Kristotɔ hamemegã lɔ̃amewo gbɔ?\n3 Kristotɔ hamemegãwo toa Ŋɔŋlɔawo me ɖaŋuɖoɖowo kple dzideƒonamenyawo dzi kpena ɖe mía ŋu be míatu míaƒe xɔse ɖo. Nɔnɔme si le wo si la ɖi apostolo Paulo tɔ, amesi gblɔ na Korintotɔwo bena: “Míenye hadɔwɔlawo na miaƒe dzidzɔkpɔkpɔ; elabena miele tsitre le xɔse me.” (Korintotɔwo II, 1:23, 24) Gɔmeɖeɖe bubu xlẽ be: “Míele dɔ wɔm kpli mi be míana miakpɔ dzidzɔ, elabena miaƒe xɔse sẽ ŋu.” (Contemporary English Version) Ame dzɔdzɔewo nɔa agbe le xɔse me. Gake ame bubu aɖeke mate ŋu aɖe xɔse afia ɖe mía nu alo alé fɔmaɖimaɖi me ɖe asi na mí nuteƒewɔwɔtɔe o. Ele be ‘mía ŋutɔwo míatsɔ míaƒe agba’ le go sia me.—Galatiatɔwo 3:11; 6:5.\n4. Aleke Mawu subɔla wɔnuteƒewo ŋuti nuŋlɔɖi siwo le Ŋɔŋlɔawo me ate ŋu ado ŋusẽ míaƒe xɔsee?\n4 Amesiwo si xɔse nɔ ŋuti nuŋlɔɖiwo le Ŋɔŋlɔawo me fũ. Ðewohĩ míenya nu tso nu ɖedzesi siwo wowɔ la dometɔ geɖe ŋu, gake xɔse si woɖe fia gbesiagbe, ɖewohĩ le woƒe agbenɔƒe katã me, ya ɖe? Azɔ ŋugbledede le alesi woɖe nɔnɔme sia fiae le nɔnɔme siwo sɔ kple mía tɔ me ŋu ate ŋu akpe ɖe mía ŋu míado ŋusẽ míaƒe xɔse.\nXɔse Naa Dzideƒo Mí\n5. Ŋɔŋlɔawo me kpeɖodzi kae li be xɔse doa ŋusẽ mí be míaɖe gbeƒã Mawu ƒe nya dzideƒotɔe?\n5 Xɔse doa ŋusẽ mí be míaɖe gbeƒã Mawu ƒe nya kple dzideƒo. Henox gblɔ Mawu ƒe ʋɔnudrɔ̃nya ɖi dzinɔameƒotɔe. Egblɔ be: “Kpɔ ɖa, Aƒetɔ la kple eƒe ame kɔkɔe akpe nanewo gbɔna, bene wòadrɔ ʋɔnu wo katã, eye woaka mo na wo dome amesiwo katã mevɔ̃a Mawu o la, le woƒe dɔwɔwɔ vlo, siwo katã wowɔ mawumavɔ̃mavɔ̃e kple nya sesẽ, siwo katã nuvɔ̃wɔla mavɔ̃mawuwo gblɔ ɖe eŋuti la ta.” (Yuda 14, 15) Esi Henox ƒe futɔ mavɔ̃mawuwo se nya siawo la, wodi be yewoawui godoo. Ke hã, eɖe gbeƒã le xɔse me dzinɔameƒotɔe, eye Mawu “tsɔe yii” to nana be wòadɔ alɔ̃ le ku me eye be matsɔ vevesese ayi ku mee o. (Mose I, 5:24; Hebritɔwo 11:5) Nukunu siawo medzɔna le mía gome o, gake Yehowa ɖoa míaƒe gbedodoɖawo ŋu ale be míate ŋu aɖe gbeƒã eƒe nya kple xɔse kpakple dzideƒo.—Dɔwɔwɔwo 4:24-31.\n6. Aleke xɔse kple dzideƒo si Mawu na Noa la kpe ɖe eŋui?\n6 Le xɔse me Noa “[kpa] aɖakaʋu hena eƒemetɔwo ɖeɖe.” (Hebritɔwo 11:7; Mose I, 6:13-22) Noa nye “dzɔdzɔenyenye ƒe gbeƒãɖela” hã, amesi tsɔ dzinɔameƒo ɖe gbeƒã Mawu ƒe nuxlɔ̃amenyawo na eŋɔlimetɔwo. (Petro II, 2:5) Woanya ɖu fewu le eƒe gbedasi si ku ɖe Tsiɖɔɖɔ si gbɔna la ŋu, abe alesi tututu ame aɖewo ɖua fewui ne míegblɔ Ŋɔŋlɔawo me kpeɖodzi si fia be woatsrɔ̃ fifi nuɖoanyia kpuie lae ene. (Petro II, 3:3-12) Gake abe Henox kple Noa ene la, míate ŋu agblɔ gbedasi sia le xɔse kple dzideƒo si Mawu na mí ta.\nXɔse Naa Míegbɔa Dzi Ði\n7. Aleke Abraham kple ame bubuwo ɖe xɔse kple dzigbɔɖi fiae?\n7 Míehiã xɔse kple dzigbɔɖi, vevietɔ esi míele nuɖoanyi vɔ̃ɖi sia ƒe nuwuwu lalam. Amesiwo ato ‘xɔse kple dzigbɔɖi me anyi ŋugbedodoawo ƒe dome’ la dometɔ ɖekae nye blemafofo Mawu-vɔ̃la Abraham. (Hebritɔwo 6:11, 12) Le xɔse me egblẽ Ur-du, kple eme nu deamedziwo katã, ɖi heva zu amedzro le dzronyigba aɖe si ƒe ŋugbe Mawu do nɛ dzi. Isak kple Yakob nye ŋugbedodo ma ke domenyilawo. Gake “le xɔse me amesiawo katã woku, eye woƒe asi mesu ŋugbedodo la dzi o.” Le xɔse me ‘wominya denyigba, si nyo wu la, si nye dziƒo tɔ la.’ Le esia ta, Mawu ‘dzra du aɖe ɖo na wo.’ (Hebritɔwo 11:8-16) Ẽ, Abraham, Isak, kple Yakob—kpakple wo srɔ̃ Mawu-vɔ̃lawo—tsɔ dzigbɔɖi lala Mawu ƒe Dziƒofiaɖuƒe, si te woagbɔ agbe wo avae le anyigba dzi.\n8. Nɔnɔme kawoe do Abraham, Isak, kple Yakob ƒe tenɔnɔ kpɔ hafi woto egbɔ ɖe dzigbɔɖi kple xɔse fia?\n8 Abraham, Isak, kple Yakob meɖe asi le woƒe xɔse ŋu o. Ŋugbedodonyigbaa mesu wo si o, eye dukɔwo katã meyra wo ɖokui to Abraham ƒe dzidzimevi la dzi wokpɔ o. (Mose I, 15:5-7; 22:15-18) Togbɔ be ƒe alafawo ava yi hafi ‘du si Mawu dzra ɖo’ la nava ŋutɔŋutɔ hã la, ŋutsu siawo yi edzi ɖe xɔse kple dzigbɔɖi fia le woƒe agbe me katã. Ele be míawo hã míawɔ nenema fifia esi woɖo Mesia Fiaɖuƒea anyi ŋutɔŋutɔ le dziƒo.—Psalmo 42:6, 12; 43:5.\nXɔse Naa Taɖodzinu Kɔkɔwo Sua Mía Si\n9. Ŋusẽ kae xɔse kpɔna ɖe taɖodzinuwo kple tamesusuwo dzi?\n9 Blemafofo wɔnuteƒeawo mesrɔ̃ Kanaantɔwo ƒe agbenɔnɔ gbegblẽawo o, elabena taɖodzinu kple tamesusu kɔkɔwo nɔ wo si. Nenema ke xɔse naa míeɖoa gbɔgbɔmetaɖodzinuwo, si kpena ɖe mía ŋu be xexe si le vɔ̃ɖitɔ, Satana Abosam, ƒe ŋusẽ te la mete ŋu mia mí o.—Yohanes I, 2:15-17; 5:19.\n10. Aleke míewɔ nya be Yosef ɖo taɖodzinu aɖe si kɔkɔ sasasã wu ŋkɔxɔxɔ le xexeame na eɖokui?\n10 To Mawu ƒe mɔfiafia me la, Yakob ƒe vi Yosef va nye nuɖuɖu dzikpɔla le Egipte, gake menye eƒe taɖodzinue wònye be yeazu amegã le xexe sia me o. Le xɔse si nɔ Yosef, si xɔ ƒe 110, si ɖe Yehowa ƒe ŋugbedodo ƒe emevava ŋu ta la, egblɔ na nɔviawo be: “Nye la mele kuku ge; ke Mawu aɖo ŋku mia dzi, eye wòakplɔ mi atso anyigba sia dzi ayi ɖe anyigba, si ŋugbe wòdo na Abraham, Isak kple Yakob la dzi.” Yosef bia be woaɖi ye ɖe ŋugbedodonyigba la dzi. Esi wòku la, wosi atike nɛ hedee aɖaka me le Egipte. Gake esi woɖe Israel-viwo tso kluvinyenye na Egiptetɔwo me la, nyagblɔɖila Mose na wotsɔ Yosef ƒe ƒuwo ɖe asi yi ɖaɖi ɖe Ŋugbedodonyigba la dzi. (Mose I, 50:22-26; Mose II, 13:19) Ele be xɔse si le abe Yosef tɔ ene naʋã mí be míaɖo taɖodzinu siwo kɔkɔ sasasã wu ŋkɔxɔxɔ le xexeame na mía ɖokui.—Korintotɔwo I, 7:29-31.\n11. Mɔ ka nue Mose ɖee fia le be gbɔgbɔmetaɖodzinuwo nɔ esi?\n11 Mose ‘lɔ̃ be yeakpe fu kple Mawu ƒe amewo tsɔ wu be yease nuvɔ̃ ƒe vivi ɣeyiɣi kpui aɖe’ abe Egiptetɔwo ƒe fiaƒomea me tɔ agbalẽnyala deŋgɔ aɖe ene. (Hebritɔwo 11:23-26; Dɔwɔwɔwo 7:20-22) Esia na be ŋkɔ si wòaxɔ le xexeame kple ɖewohĩ alesi woaɖii kple aɖaka xɔasi aɖe ɖe Egiptetɔwo ƒe abɔ xɔŋkɔ aɖe me la bɔe. Gake asixɔxɔ kae anɔ ema ŋu ne míetsɔe sɔ kple bubu si le “Mawu ƒe ame,” Se ƒe nubablaa domenɔla, Yehowa ƒe nyagblɔɖila, kple Biblia-ŋlɔla, nyenye ŋu? (Ezra 3:2) Ŋkɔxɔxɔ le xexeamee nye nusi dzroa wòa, alo ɖe xɔse na nèɖo taɖodzinu siwo de ŋgɔ wu na ɖokuiwòa?\nXɔse Naa Gɔmesese Nɔa Agbe Ŋu\n12. Ŋusẽ kae xɔse kpɔ ɖe Raxab ƒe agbe dzi?\n12 Menye taɖodzinu kɔkɔ koe xɔse naa ame o ke boŋ enaa gɔmesese hã nɔa ame ƒe agbe ŋu. Raxab gbolowɔla si tso Yerixo manya kpɔ viɖe si le eƒe agbe ŋu o. Ke hã, tɔtrɔ ka gbegbe nye esi va eƒe agbe ŋu esime wòɖe xɔse fia! ‘Wotsɔ xɔse ƒe dɔwɔwɔwo tso afia nɛ, le esi wòxɔ Israel-viwo ƒe ame dɔdɔwo, eye wòna woto mɔ bubu dzo,’ ale be woƒe futɔ Kanaantɔwo mekpɔ wo o. (Yakobo 2:24-26) Esi Raxab kpɔe dze sii be Yehowae nye Mawu vavã la, eɖe xɔse hã fia to asiɖeɖe le eƒe gbolowɔwɔa ŋu me. (Yosua 2:9-11; Hebritɔwo 11:30, 31) Eɖe Yehowa subɔla, menye Kanaantɔ dzimaxɔsetɔ o. (Mose V, 7:3, 4; Korintotɔwo I, 7:39) Mɔnukpɔkpɔ gã aɖe va su Raxab si be wòva zu Mesia la mama. (Kronika I, 2:3-15; Rut 4:20-22; Mateo 1:5, 6) Abe alesi wòle le amesiwo ɖe asi le agbegbegblẽnɔnɔ ŋu gome ene la, teƒeɖoɖo bubu agasu esi—si nye tsitretsitsi ava agbe me le paradisonyigba dzi.\n13. Nuvɔ̃ kae Dawid wɔ ɖe Bat-Seba ŋu, gake nɔnɔme kae wòɖe fia?\n13 Esi Raxab ɖe asi le eƒe nuvɔ̃gbenɔnɔa ŋu megbe la, edze ƒã be elé agbenyuinɔnɔ me ɖe asi. Gake amesiwo ɖe adzɔgbe na Mawu xoxoxo la dometɔ aɖewo wɔ nuvɔ̃ gãwo. Fia Dawid wɔ ahasi kple Bat-Seba, na wowu srɔ̃a le aʋagbedzi, hexɔe wòzu srɔ̃a. (Samuel II, 11:1-27) Esi Dawid trɔ dzi me le konyifafa gã me la, eɖe kuku na Yehowa be: “Megaxɔ wò gbɔgbɔ kɔkɔe la le asinye o!” Mawu ƒe gbɔgbɔ medzo le Dawid dzi o. Xɔse nɔ esi be le nublanuikpɔkpɔ si le Yehowa si ta la, mado vlo ‘dzi si gbã hetugu’ le nuvɔ̃ ta la o. (Psalmo 51:13, 19; 103:10-14) Le xɔse si nɔ Dawid kple Bat-Seba si ta la, wokpɔ teƒeɖoɖo si nye be wova zu Mesia la tɔgbui kple mama.—Kronika I, 3:5; Mateo 1:6, 16; Luka 3:23, 31.\nXɔse si Kakaɖedzi Do Ŋusẽe\n14. Kakaɖedzi kae Gideon xɔ, eye aleke nuŋlɔɖi sia ate ŋu akpɔ ŋusẽ ɖe míaƒe xɔse dzii?\n14 Togbɔ be míezɔna le xɔse me hã la, ahiã ɣeaɖewoɣi be míaxɔ Mawu ƒe kpekpeɖeŋunana ŋuti kakaɖedzi. Enɔ alea le Ʋɔnudrɔ̃la Gideon, si nye “amesiwo ɖu fiaɖuƒewo dzi to xɔse me” la dometɔ ɖeka, gome. (Hebritɔwo 11:32, 33) Esi Midiantɔwo kple wo dzidelawo dze Israel dzi la, Mawu ƒe gbɔgbɔa yɔ Gideon. Esi wòdi be yeakpɔ kakaɖedzi be Yehowa li kpli ye la, edoe ɖa be yeatsɔ lãgbalẽ aɖe ada ɖe lugbɔƒe le zã me. Le dodokpɔ gbãtɔ me la, zãmu dza ɖe lãgbalẽ la ɖeɖeko dzi, eye anyigba nɔ ƒuƒuie. Le dodokpɔ evelia me la, zãmu dza ɖe anyigba eye lãgbalẽ la nɔ ƒuƒuie. Esi kakaɖedzi sia do ŋusẽ Gideon si dze aɖaŋu ta la, ewɔ nu le xɔse me eye wòɖu Israel ƒe futɔwo dzi. (Ʋɔnudrɔ̃lawo 6:33-40; 7:19-25) Ne míedi be míakpɔ kakaɖedzi ne nyametsotso aɖe wɔwɔ dze ŋgɔ mí la, mefia be xɔse mele mía si o. Le nyateƒe me la, míeɖea xɔse fiana to Biblia kple Kristotɔwo ƒe agbalẽwo sɔsrɔ̃ kpakple gbedodoɖa abia gbɔgbɔ kɔkɔea ƒe mɔfiafia me ne míele nyametsotsowo wɔm.—Romatɔwo 8:26, 27.\n15. Aleke ŋugbledede le Barak ƒe xɔse ŋu ate ŋu akpe ɖe mía ŋui?\n15 Kakaɖedzi to dzidedeƒoname me do ŋusẽ Ʋɔnudrɔ̃la Barak ƒe xɔse. Nyɔnunyagblɔɖila Debora de dzi ƒo nɛ be wòatso aɖe Israel-viwo le Kanaantɔwo ƒe Fia Yabin ƒe ameteteɖeanyi te. Le xɔse si nɔ Barak si kple alesi wòka ɖe Mawu ƒe kpekpeɖeŋu dzii ta la, ekplɔ ame 10,000 siwo mebi tututu o la yi aʋae eye wòɖu Yabin ƒe aʋakɔ gbogbo si nɔ aʋafia Sisera ƒe kpɔkplɔ te la dzi. Ha dodzidzɔname si Debora kple Barak kpae wotsɔ ɖu aʋadziɖuɖu ma ƒe azãe. (Ʋɔnudrɔ̃lawo 4:1–5:31) Debora de dzi ƒo na Barak be wòawɔ nu abe Israel ƒe kplɔla si Mawu tia ene, eye wònye Yehowa subɔla ‘siwo to xɔse me si futɔwo ƒe aʋakɔwo’ la dometɔ ɖeka. (Hebritɔwo 11:34) Ŋugbledede le alesi Mawu yra Barak esi wòwɔ nu le xɔse me ŋu ana míaʋã ɖe nuwɔwɔ ŋu ne míele megbelele hem le mɔ aɖe nu le dɔdasi sesẽ aɖe wɔwɔ le Yehowa ƒe subɔsubɔdɔa me ŋu.\nXɔse Doa Ŋutifafa Ðe Ŋgɔ\n16. Kpɔɖeŋu nyui kae Abraham ɖo le ŋutifafa me nɔnɔ kple Lot gome?\n16 Abe alesi ko xɔse kpena ɖe mía ŋu be míawɔ dɔdasi sesẽwo le Mawu ƒe subɔsubɔdɔa mee ene la, nenema ke wòdoa ŋutifafa kple tomefafa ɖe ŋgɔe. Esime dzre dzɔ ɖe Abraham si nye ame tsitsi ƒe lãnyilawo kple etɔgãyɔvi Lot ƒe lãnyilawo dome si na wòhiã be woaklã tso wo nɔewo gbɔ la, eɖe mɔ nɛ wòtia lãnyiƒe nyuitɔ. (Mose I, 13:7-12) Anɔ eme be Abraham do gbe ɖa le xɔse me be Mawu nakpe ɖe ye ŋu le kuxi sia gbɔ kpɔkpɔ me. Le esi teƒe be wòatsɔ eya ŋutɔ ƒe nudidi aɖo nɔƒe gbãtɔ la, ekpɔ nyaa gbɔ le ŋutifafa me. Ne nyaʋiʋli aɖe ɖo mía kple mía nɔvi Kristotɔ aɖe dome la, mina ameŋububu si me lɔlɔ̃ le, si ƒe kpɔɖeŋu Abraham ɖo, nanɔ susu me na mí míatsɔ ado gbe ɖa le xɔse me ‘ahadi ŋutifafa.’—Petro I, 3:10-12.\n17. Nukatae míate ŋu agblɔ be wokpɔ nusi dze abe kuxi si nɔ Paulo, Barnaba, kple Marko dome ene la gbɔ le ŋutifafa me?\n17 Bu alesi Kristotɔwo ƒe gɔmeɖosewo ŋudɔwɔwɔ le xɔse me ate ŋu akpe ɖe mía ŋu míatu ŋutifafa ɖoe la ŋu kpɔ. Esi Paulo yina eƒe dutanyanyuigbɔgblɔ ƒe mɔzɔzɔ evelia gɔme dze ge la, Barnaba lɔ̃ ɖe susu si wòdo ɖa be yewoagbugbɔ aɖasrã hame siwo le Kipro kple Asia Sue kpɔ la dzi. Gake Barnaba di be yeakplɔ ye nɔvi Marko ɖe asi. Paulo melɔ̃ ɖe edzi o elabena Marko gblẽ wo ɖi le Pamfilia. Esia na ‘wodo dziku vevie,’ eye nyaʋiʋli sia na woklã. Barnaba kplɔ Marko ɖe eŋuti yi Kipro, eye Paulo tia Sila kpe ɖe eɖokui ŋu ‘woyi ɖato Siria kple Kilikia hele ŋusẽ dom hameawo.’ (Dɔwɔwɔwo 15:36-41) Le ɣeyiɣi aɖe megbe la, wokpɔ nusi dze abe kuxi ene la gbɔ, elabena Marko nɔ Paulo gbɔ le Roma, eye apostoloawo ƒo nu nyui le eŋu. (Kolosetɔwo 4:10; Filemon 23, 24) Esime Paulo nye gamenɔla le Roma le ƒe 65 M.Ŋ. me lɔƒo la, egblɔ na Timoteo be: “Xɔ Marko, eye nakplɔe ɖe asi vɛ; elabena enye kpeɖeŋutɔ nyui nam le subɔsubɔ gome.” (Timoteo II, 4:11) Edze ƒã be Paulo do gbe ɖa le eya kpakple Barnaba kple Marko ƒe ƒomedodoa ŋu le xɔse me, eye esia he tomefafa si wɔ ɖeka kple “Mawu ƒe ŋutifafa” vɛ.—Filipitɔwo 4:6, 7.\n18. Nukae anya dzɔ le Ewodia kple Sintixe dome?\n18 Gake abe ame madeblibowo ene la, ‘mí katã míedaa vo le nu geɖewo me.’ (Yakobo 3:2) Nya sesẽwo do mo ɖa le nyɔnu Kristotɔ eve dome, amesiwo ŋu Paulo ŋlɔ nu le bena: ‘Mele nu xlɔ̃m Ewodia, eye mele nu xlɔ̃m Sintixe, bena woƒe tamesusu nanɔ ɖeka le Aƒetɔ la me. Yi edzi nànɔ kpekpem ɖe nyɔnu siawo siwo dze agbagba le nyanyui la ta kplim la ŋu.’ (Filipitɔwo 4:1-3) Anɔ eme godoo be nyɔnu Mawu-vɔ̃la siawo kpɔ woƒe kuxia gbɔ le ŋutifafa me to aɖaŋuɖoɖo abe esi le Mateo 5:23, 24 ene la dziwɔwɔ me. Ŋɔŋlɔawo me gɔmeɖosewo ŋudɔwɔwɔ le xɔse me akpe ɖe mía ŋu geɖe míatu ŋutifafa ɖo egbea.\nXɔse Naa Míete Ŋu Doa Dzi\n19. Nɔnɔme sesẽ kawoe megblẽ Isak kple Rebeka ƒe xɔse dome kura o?\n19 Le xɔse me la, míate ŋu ado dzi le nɔnɔme sesẽwo hã me. Ðewohĩ míele nu xam le esi míaƒe ƒomea me tɔ xɔnyɔnyrɔ aɖe meɖo to Mawu o eye wòyi ɖaɖe dzimaxɔsetɔ ta. (Korintotɔwo I, 7:39) Isak kple Rebeka se veve le wo viŋutsu Esau ƒe nyɔnu mavɔ̃mawuwo ɖeɖe ŋuti. Xitivi-nyɔnu siwo wòɖe la “zu nuxaxa gã aɖe na” wo—ale gbegbe be Rebeka gblɔ bena: “Agbenɔnɔ tim le Xitivi-nyɔnuawo ta. Ne Yakob hã aɖe anyigba sia dzi tɔ, siwo nye Xitiviwo ƒe vinyɔnu aɖe la, ekema nukaŋuti megale agbe ɖo?” (Mose I, 26:34, 35; 27:46) Ke hã, nɔnɔme sesẽ sia megblẽ Isak kple Rebeka ƒe xɔse dome o. Neva eme be míalé xɔse sẽŋu me ɖe asi ne nɔnɔme sesẽwo va zu kplamatsedonu na mí.\n20. Xɔse ƒe kpɔɖeŋu kae míakpɔ le Naomi kple Rut ƒe nyaa me?\n20 Ahosi tsitsi Naomi nye Yudatɔ eye wònyae be Yuda-nyɔnu aɖewo adzi vi siwo ava nye Mesia la tɔgbuiwo. Gake esi via ŋutsuwo medzi vi hafi ku o eye eya ŋutɔ hã gbɔ vidzidzi me ta la, asesẽ ŋutɔ hafi wòate ŋu ava eme be eƒe ƒomea nanɔ ƒome siwo me Mesia la adzɔ tso me. Ke hã, lɔ̃xoayɔvi Rut, si nye ahosi, va ɖe Boas si ku amegã la, wòdzi ŋutsuvi nɛ, eye wòva zu Yesu, si nye Mesia la, mama! (Mose I, 49:10, 33; Rut 1:3-5; 4:13-22; Mateo 1:1, 5) Naomi kple Rut ƒe xɔse nɔ te ɖe nɔnɔme sesẽwo nu eye wòhe dzidzɔ vɛ na wo. Dzi adzɔ míawo hã ŋutɔ ne míedo dzi le xɔse me le nɔnɔme sesẽwo me.\n21. Nukae xɔse wɔna na mí, eye nukae anye miaƒe tameɖoɖo kplikpaa?\n21 Togbɔ be míate ŋu agblɔ nusi ava dzɔ ɖe mía dometɔ ɖesiaɖe dzi gbeɖeka o hã la, míate ŋu anɔ te ɖe nɔnɔme ɖesiaɖe nu le xɔse me. Xɔse naa dzi nɔa mía ƒo henaa míegbɔa dzi ɖi. Enaa míeɖoa taɖodzinu kɔkɔwo henɔa agbe si ŋu gɔmesese le. Xɔse kpɔa ŋusẽ nyui ɖe míaƒe ƒomedodo kple ame bubuwo dzi eye wòɖua nɔnɔme sesẽwo dzi. Eyata neva eme be míanye “amesiwo xɔnɛ sena hena luʋɔ xɔxɔ la dometɔwo.” (Hebritɔwo 10:39) Le míaƒe Mawu lɔ̃ame, Yehowa, ƒe ŋusẽdoame me la, mina míayi edzi anɔ xɔse sẽŋu ɖem fia hena eƒe kafukafu.\n• Ŋɔŋlɔawo me kpeɖodzi kae li be xɔse ate ŋu ana dzi nanɔ mía ƒo?\n• Nukatae míate ŋu agblɔ be xɔse naa gɔmesese nɔa míaƒe agbe ŋu?\n• Aleke xɔse tua ŋutifafa ɖoe?\n• Kpeɖodzi kae li be xɔse kpena ɖe mía ŋu be míado dzi le nɔnɔme sesẽwo me?\nXɔsee na dzi nɔ Noa kple Henox ƒo woɖe gbeƒã Yehowa ƒe gbedasiwo\nXɔse si le abe Mose tɔ ene ʋãa mí be míati gbɔgbɔmetaɖodzinuwo yome\nMawu ƒe kpekpeɖeŋu ŋuti kakaɖedzi do ŋusẽ Barak, Debora, kple Gideon ƒe xɔse\nƉoe Ɖe Amewo Ɖoe Ɖe Amewo Aleke Gbegbee Wò Xɔse Sẽ Ŋui?\nw03 1/15 axa 15-20